title: 2011/118/UE: Deċiżjoni tal-Kunsill tat- 18 ta’ Jannar 2011 dwar il-konklużjoni tal-Ftehim bejn l-Unjoni Ewropea u l-Ġeorġja dwar ir-riammissjoni ta’ persuni li jirrisjedu mingħajr awtorizzazzjoni

text:
               25.2.2011

               MT

               Il-Ġurnal Uffiċjali tal-Unjoni Ewropea

               L 52/45

         DEĊIŻJONI TAL-KUNSILL
   tat-18 ta’ Jannar 2011
   dwar il-konklużjoni tal-Ftehim bejn l-Unjoni Ewropea u l-Ġeorġja dwar ir-riammissjoni ta’ persuni li jirrisjedu mingħajr awtorizzazzjoni
   (2011/118/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 79(3), flimkien mal-Artikolu 218(6)(a)(v), tiegħu,
   Wara li kkunsidra il-proposti tal-Kummissjoni Ewropea,
   Wara li kkunsidra l-proposti tal-Parlament Ewropew,
   Billi:

               (1)

               Skont id-Deċiżjoni tal-Kunsill 2010/687/KE tat-8 ta’ Novembru 2010 (1), il-Ftehim bejn l-Unjoni Ewropea u l-Ġeorġja dwar ir-riammissjoni ta’ persuni li jirrisjedu mingħajr awtorizzazzjoni (minn issa “il-Ftehim”) kien ġie ffirmat, f'isem l-Unjoni Ewropea, fis-17 ta' Ġunju 2010, suġġett għall-konklużjoni tiegħu f'data aktar tard.

               (2)

               Dan il-Ftehim għandu jiġi approvat.

               (3)

               Il-Ftehim jistabbilixxi Kumitat Konġunt għar-Riammissjoni li jista’ jadotta r-regoli tiegħu ta’ proċedura. Huwa xieraq li tiġi kkontemplata proċedura simplifikata għall-istabbiliment tal-pożizzjoni tal-Unjoni f’dan il-każ.

               (4)

               Skont l-Artikolu 3 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, ir-Renju Unit innotifika x-xewqa tiegħu li jieħu sehem fl-adozzjoni u l-applikazzjoni ta’ din id-Deċiżjoni.

               (5)

               Skont l-Artikoli 1 u 2 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, u bla ħsara għall-Artikolu 4 ta’ dak il-Protokoll, l-Irlanda mhijiex qed tieħu sehem fl-adozzjoni u l-applikazzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)

               Skont l-Artikoli 1 u 2 tal-Protokoll (Nru 21) dwar il-pożizzjoni tad-Danimarka fir-rigward tal-Ispazju ta’ Libertà, Sigurtà u Ġustizzja, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni u l-applikazzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u l-Ġeorġja dwar ir-riammissjoni ta’ persuni li jirrisjedu mingħajr awtorizzazzjoni (minn issa “il-Ftehim”) huwa b’dan approvat f’isem l-Unjoni.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu jinnomina l-persuna awtorizzata biex tipproċedi, f’isem l-Unjoni, għan-notifika stabbilita fl-Artikolu 23(2) tal-Ftehim, sabiex jiġi espress il-kunsens tal-Unjoni biex tintrabat bil-Ftehim (2).
   Artikolu 3
   Il-Kummissjoni, megħjuna minn esperti mill-Istati Membri, għandha tirrappreżenta lill-Unjoni fil-Kumitat Konġunt għar-Riammissjoni mwaqqaf bl-Artikolu 18 tal-Ftehim.
   Artikolu 4
   Il-pożizzjoni tal-Unjoni fi ħdan il-Kumitat Konġunt għar-Riammissjoni dwar l-adozzjoni tar-regoli tal-proċedura tiegħu kif meħtieġ mill-Artikolu 18(5) tal-Ftehim ser tittieħed mill-Kummissjoni wara konsultazzjoni ma’ kumitat speċjali maħtur mill-Kunsill.
   Artikolu 5
   Din id-Deċiżjoni għandha tidħol fis-seħħ dakinhar tal-adozzjoni tagħha.

      Magħmul fi Brussell, it-18 ta’ Jannar 2011.

            Għall-Kunsill

            Il-President

         MATOLCSY Gy.

      (1)  ĠU L 294, 12.11.2010, p. 9.

      (2)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
    ---documentbreak---

               25.2.2011

               MT

               Il-Ġurnal Uffiċjali tal-Unjoni Ewropea

               L 52/47

         FTEHIM
   bejn l-Unjoni Ewropea u l-Ġeorġja dwar ir-riammissjoni ta’ persuni li jirrisjedu mingħajr awtorizzazzjoni
   IL-PARTIJIET KONTRAENTI L-GĦOLJIN,
   L-UNJONI EWROPEA, minn hawn ‘il quddiem imsejħa “l-Unjoni”,
   u
   L-ĠEORĠJA,
   DETERMINATI li jsaħħu l-koperazzjoni tagħhom sabiex jikkumbattu l-immigrazzjoni illegali b’mod iktar effettiv;
   JIXTIEQU li jistabbilixxu, permezz ta’ dan il-Ftehim u fuq bażi ta’ reċiproċità, proċeduri rapidi u effettivi għall-identifikazzjoni u r-ritorn sikur u ordinat ta’ persuni li ma jissodisfawx, jew li ma għadhomx jissodisfaw, il-kundizzjonijiet ta’ dħul, preżenza jew residenza fit-territorji tal-Ġeorġja jew wieħed mill-Istati Membri tal-Unjoni Ewropea, u biex jiffaċilitaw it-tranżitu ta’ dawn il-persuni bi spirtu ta’ koperazzjoni;
   JENFASIZZAW li dan il-Ftehim għandu jkun mingħajr ħsara għad-drittijiet, l-obbligi u r-responsabbiltajiet tal-Unjoni, l-Istati Membri tal-Unjoni Ewropea u l-Ġeorġja li jirriżultaw mil-liġi internazzjonali u, b’mod partikolari, mill-Konvenzjoni Ewropea tal-4 ta’ Novembru 1950 għall-Protezzjoni tad-Drittijiet Umani u l-Libertajiet Fundamentali u l-Konvenzjoni tat-28 ta’ Lulju 1951 dwar l-Istatus tar-Refuġjati kif emendata mill-Protokoll tal-31 ta’ Jannar 1967;
   B’kont meħud li f’konformità mal-Protokoll Nru 21 dwar il-Pożizzjoni tar-Renju Unit u l-Irlanda, fir-rigward tal-Ispazju ta’ Libertà, Sigurtà u Ġustizzja, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, l-Irlanda mhix ser tieħu sehem f’dan il-Ftehim sakemm ma tinnotifikax ix-xewqa tagħha għal dan l-għan f’konformità ma’ dak il-Protokoll;
   JIKKUNSIDRAW li d-dispożizzjonijiet ta’ dan il-Ftehim, li jaqa’ taħt l-ambitu tat-Titolu IV tal-Parti Tlieta tat-Trattat dwar il-Funzjonament tal-Unjoni Ewropea, ma japplikawx għar-Renju tad-Danimarka, skont il-Protokoll fuq il-pożizzjoni tad-Danimarka Anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea;
   FTIEHMU KIF ĠEJ:
   Artikolu 1
   Definizzjonijiet
   Għall-finijiet ta’ dan il-Ftehim:

               (a)

               “Partijiet Kontraenti” għandha tfisser il-Ġeorġja u l-Unjoni;

               (b)

               “Persuna b’nazzjonalità tal-Ġeorġja” għandha tfisser kwalunkwe persuna li jkollha n-nazzjonalità tar-Repubblika tal-Ġeorġja;

               (c)

               “Persuna b’nazzjonalità ta’ Stat Membru” għandha tfisser kull persuna li għandha n-nazzjonalità, kif definita għall-għanijiet tal-Unjoni, ta’ Stat Membru;

               (d)

               “Stat Membru” għandha tfisser kwalunkwe Stat Membru tal-Unjoni Ewropea marbut b’dan il-Ftehim;

               (e)

               “Persuna b”nazzjonalità ta’ pajjiż terz’ għandha tfisser kwalunkwe persuna li għandha nazzjonalità li mhux tal-Ġeorġja jew ta’ wieħed mill-Istati Membri;

               (f)

               “Persuna mingħajr stat” għandha tfisser kwalunkwe persuna li ma għandha nazzjonalità tal-ebda stat;

               (g)

               “Permess ta’ residenza” għandha tfisser permess uffiċjali ta’ kwalunkwe tip maħruġ mill-Ġeorġja jew minn wieħed mill-Istati Membri li jintitola lill-persuna li toqgħod fit-territorju tagħha jew tiegħu. Dan ma jinkludix permessi temporanji biex il-persuna tibqa’ fit-territorju tal-istati msemmija in konnessjoni mal-ipproċessar ta’ applikazzjoni ta’ ażil jew applikazzjoni għall-permess ta’ residenza;

               (h)

               “Viża” għandha tfisser awtorizzazzjoni maħruġa jew deċiżjoni meħuda mill-Ġeorġja jew minn wieħed mill-Istati Membri li hija meħtieġa għad-dħul, jew għat-tranżitu, fit-territorju tagħha/tiegħu. Dan ma għandux jinkludi l-kategorija speċifika tal-viżi ta’ tranżitu fl-ajruport;

               (i)

               “Pajjiż li jagħmel it-talba” għandha tfisser l-Istat (il-Ġeorġja jew wieħed mill-Istati Membri) li ssottometta applikazzjoni għar-riammissjoni skont l-Artikolu 7 jew applikazzjoni ta’ tranżitu skont l-Artikolu 14 ta’ dan il-Ftehim;

               (j)

               “L-Istat Mitlub” għandha tfisser l-Istat (il-Ġeorġja jew wieħed mill-Istati Membri) indirizzat b’talba għar-riammissjoni skont l-Artikolu 7 jew talba għal tranżitu skont l-Artikolu 14 ta’ dan il-Ftehim;

               (k)

               “L-Awtorità Kompetenti” għandha tfisser kull awtorità nazzjonali tal-Ġeorġja jew ta’ wieħed mill-Istati Membri li għandha l-inkarigu li timplimenta dan il-Ftehim skont l-Artikolu 19(1)(a) tiegħu;

               (l)

               “Tranżitu” għandha tfisser il-passaġġ ta’ persuna b’nazzjonalità ta’ pajjiż terz jew persuna mingħajr stat mit-territorju tal-Istat Mitlub meta jkun qed jivvjaġġa mill-Istat li jagħmel it-Talba għall-pajjiż tad-destinazzjoni;

               (m)

               “Reġjun mal-fruntiera” għandha tfisser żona li testendi sa 5 kilometri mit-territorji ta’ portijiet marittimi inkluż żoni doganali u ajruporti internazzjonali tal-Istati Membri u tal-Ġeorġja.

         TAQSIMA I

      OBBLIGAZZJONIJIET TA’ RIAMMISSJONI MILL-ĠEORĠJA

   Artikolu 2
   Riammissjoni ta’ persuni ta’ nazzjonalità proprja
   1.   Il-Ġeorġja għandha tirriammetti, wara applikazzjoni minn Stat Membru u mingħajr formalitajiet ulterjuri minbarra dawk provduti f’dan l-Ftehim, kull persuna li ma tissodisfax jew ma għadhiex tissodisfa l-kundizzjonijiet fis-seħħ tad-dħul, preżenza jew residenza fit-territorju tal-Istat Membru li jagħmel it-Talba sakemm huwa stabbilit jew jista’ jiġi preżunt b’mod validu fuq bażi ta’ provi prima facie li jkunu ġew provduti, li għandha n-nazzjonalità tal-Ġeorġja.
   2.   Il-Ġeorġja għandha wkoll tirriammetti:

               (a)

               ulied minorenni mhux miżżewġa tal-persuni msemmija fil-paragrafu 1, irrispettivament mill-post tat-twelid jew tan-nazzjonalità tagħhom, kemm-il darba ma għandhomx dritt indipendenti ta’ residenza fl-Istat Membru li jkun għamel it-Talba jew għandhom permess ta’ residenza validu maħruġ minn Stat Membru ieħor, u

               (b)

               konjuġi tal-persuni msemmija fil-paragrafu 1, li għandhom nazzjonalità oħra, kemm-il darba għandhom id-dritt li jidħlu u joqogħdu jew li jirċievu d-dritt li jidħlu u joqgħodu fit-territorju tal-Ġeorġja, kemm-il darba ma għandhomx dritt indipendenti ta’ residenza fl-Istat Membru li jkun għamel it-Talba jew għandhom permess ta’ residenza validu maħruġ minn Stat Membru ieħor.

         3.   Il-Ġeorġja għandha tirriammetti wkoll persuni li jkunu ġew imċaħħda, jew li jkunu tilfu d-dritt jew irrinunzjaw għan-nazzjonalità tal-Ġeorġja sa minn meta daħlu fit-territorju ta’ Stat Membru, sakemm dawn il-persuni ma jkunux ġew tal-inqas imwiegħda n-naturalizzazzjoni minn dak l-Istat Membru.
   4.   Wara li l-Ġeorġja tkun tat tweġiba pożittiva għall-applikazzjoni ta’ riammissjoni, il-missjoni diplomatika kompetenti jew l-uffiċċju konsulari tal-Ġeorġja għandhom, irrispettivament mir-rieda tal-persuna li tkun riammessa, immedjatament u fi żmien tlett ijiem lavorattivi, joħorġu d-dokument tal-ivvjaġġar meħtieġ għar-ritorn tal-persuna li għandha tiġi riammessa, b’validità ta’ 90 ġurnata. Jekk fi żmien tlett ijiem lavorattivi l-Ġeorġja ma tkunx ħarġet id-dokument tal-ivvjaġġar, hija titqies li tkun aċċettat l-użu tad-dokument tal-ivvjaġġar standard tal-UE għall-iskopijiet ta’ tkeċċija (1).
   5.   Jekk, għal xi raġunijiet ta’ dritt jew ta’ fatt, il-persuna kkonċernata ma tistax tiġi trasferita fi żmien il-perjodu ta’ validità tad-dokument tal-ivvjaġġar inizjalment maħruġ, il-missjoni diplomatika kompetenti jew l-uffiċċju konsulari tal-Ġeorġja għandhom, fi żmien tlett ijiem lavorattivi, jestendi il-validità tad-dokument tal-ivvjaġġar jew, fejn meħtieġ, joħorġu dokument tal-ivvjaġġar ġdid bl-istess tul ta’ żmien bħala perjodu ta’ validità. Jekk il-Ġeorġja, fi żmien tlett ijiem lavorattivi, ma tkunx ħarġet id-dokument tal-ivvjaġġar ġdid jew estendiet il-validità tiegħu, hija titqies li tkun aċċettat l-użu tad-dokument tal-ivvjaġġar standard tal-UE għall-iskopijiet ta’ tkeċċija (2).
   Artikolu 3
   Riammissjoni ta’ persuni ta’ nazzjonalità ta’ pajjiż terz u persuni mingħajr stat
   1.   Il-Ġeorġja għandha tirriammetti, wara applikazzjoni minn Stat Membru u mingħajr ebda formalitajiet oħra ħlief dawk provduti f’dan il-Ftehim, il-persuni kollha ta’ nazzjonalità ta’ pajjiż terz jew persuni mingħajr stat li ma jissodisfawx, jew ma għadhomx jissodisfaw il-kundizzjonijiet fis-seħħ dwar id-dħul, il-preżenza jew ir-residenza fit-territorju tal-Istat Membru li jagħmel it-Talba kemm-il darba huwa stabbilit jew jista’ jiġi preżunt b’mod validu fuq bażi ta’ provi prima facie li jkunu ġew provduti, li dawn il-persuni:

               (a)

               ikollhom, fiż-żmien tas-sottomissjoni tal-applikazzjoni għar-riammissjoni, viża valida jew permess tar-residenza maħruġa mill-Ġeorġja; jew

               (b)

               daħlu illegalment u direttament fit-territorju ta’ Stat Membru wara li jkunu qagħdu fit-territorju tal-Ġeorġja jew għaddew minnu.

         2.   L-obbligazzjoni tar-riammissjoni fil-paragrafu 1 ma għandiex tapplika jekk:

               (a)

               il-persuna ta’ nazzjonalità ta’ pajjiż terz jew persuna mingħajr stat kienet biss fi tranżitu bl-ajru mill-ajruport internazzjonali tal-Ġeorġja; jew

               (b)

               l-Istat Membru li jagħmel it-Talba jkun ħareġ lill-persuni b’nazzjonalità ta’ pajjiż terz jew lill-persuna mingħajr stat viża jew permess ta’ residenza qabel jew wara d-dħul fit-territorju tiegħu sakemm:

                           (i)

                           dik il-persuna ma jkollhiex viża jew permess ta’ residenza, maħruġa mill-Ġeorġja, b’perjodu itwal ta’ validità;

                           (ii)

                           il-viża jew il-permess ta’ residenza maħruġ mill-Istat Membru li jagħmel it-talba ma jkunux inkisbu bl-użu ta’ dokumenti foloz jew falsifikati, jew permezz ta’ dikjarazzjonijiet foloz, jew

                           (iii)

                           dik il-persuna tonqos milli tosserva xi kundizzjoni annessa mal-viża.

               (c)

               l-Istat Mitlub ikun keċċa lill-persuna ta’ nazzjonalità ta’ pajjiż terz jew persuna mingħajr stat lejn l-Istat ta’ Oriġini tagħha jew lejn Stat terz.

         3.   Wara li l-Ġeorġja tkun tat risposta pożittiva għall-applikazzjoni għar-riammissjoni, hija għandha immedjatament u mhux iktar tard minn tlett ijiem lavorattivi tipprovdi lill-persuna li r-riammissjoni tagħha ġiet aċċettata dokument għall-ivvjaġġar għal skopijiet ta’ tkeċċija. Jekk il-Ġeorġja, fi żmien tlett ijiem lavorattivi, ma tkunx ħarġet id-dokument tal-ivvjaġġar, hija għandha titqies li tkun aċċettat l-użu tad-dokument standard tal-ivvjaġġar tal-UE għall-iskopijiet ta’ tkeċċija.
   TAQSIMA II

      OBBLIGAZZJONIJIET TA’ RIAMMISSJONI TAL-UNJONI

   Artikolu 4
   Riammissjoni ta’ persuni ta’ nazzjonalità proprja
   1.   Stat Membru għandu jirriammetti, wara applikazzjoni mill-Ġeorġja u mingħajr formalitajiet ulterjuri ħlief dawk provduti f’dan l-Ftehim, kull persuna li ma tissodisfax jew ma għadhiex tissodisfa l-kundizzjonijiet fis-seħħ tad-dħul, preżenza jew residenza fit-territorju tal-Ġeorġja sakemm ikun pruvat jew jista’ jiġi preżunt b’mod validu fuq bażi ta’ provi prima facie li jkunu ġew provduti, li għandha n-nazzjonalità ta’ dak l-Istat Membru.
   2.   Stat Membru għandu wkoll jirriammetti:

               (a)

               ulied minorenni mhux miżżewġa tal-persuni msemmija fil-paragrafu 1, irrispettivament mill-post tat-twelid jew ta’ nazzjonalità tagħhom, kemm-il darba ma għandhomx dritt indipendenti ta’ residenza fil-Ġeorġja; u

               (b)

               konjuġi, li għandhom nazzjonalità oħra, tal-persuni msemmija fil-paragrafu 1, kemm-il darba għandhom id-dritt li jidħlu u joqogħdu jew li jirċievu d-dritt li jidħlu u joqgħodu fit-territorju tal-Istat Membru Mitlub, kemm-il darba ma għandhomx dritt indipendenti ta’ residenza fil-Ġeorġja.

         3.   Stat Membru għandu jilqa’ mill-ġdid ukoll persuni li jkunu ġew imċaħħda, jew li jkunu rrinunzjaw għan-nazzjonalità ta’ Stat Membru sa minn meta jkunu daħlu fit-territorju tal-Ġeorġja, sakemm dawn il-persuni ma jkunux ġew tal-inqas imwiegħda n-naturalizzazzjoni mill-Ġeorġja.
   4.   Wara li l-Istat Membru Mitlub ikun ta tweġiba pożittiva għall-aplikazzjoni ta’ riammissjoni, il-missjoni diplomatika kompetenti jew l-uffiċċju konsulari ta’ dak l-Istat Membru għandhom, irrispettivament mir-rieda tal-persuna li tkun riammessa, immedjatament u fi żmien tlett ijiem lavorattivi, joħorġu d-dokument tal-ivvjaġġar meħtieġ għar-ritorn tal-persuna li għandha tiġi riammessa, b’validità ta’ 90 ġurnata. Jekk fi żmien tlett ijiem lavorattivi l-Istat Membru Mitlub ma jkunx ħareġ id-dokument tal-ivvjaġġar, huwa jitqies li jkun aċċetta l-użu tad-dokument tal-ivvjaġġar standard tal-Ġeorġja għall-iskopijiet ta’ tkeċċija.
   5.   Jekk, għal xi raġunijiet ta’ dritt jew ta’ fatt, il-persuna kkonċernata ma tistax tiġi trasferita fi żmien il-perjodu ta’ validità tad-dokument tal-ivvjaġġar inizjalment maħruġ, il-Missjoni Diplomatika kompetenti jew l-Uffiċċju Konsulari tal-Istat Membru Mitlub għandha/għandu, fi żmien tlett ijiem lavorattivi, jestendi il-validità tad-dokument tal-ivvjaġġar jew, fejn meħtieġ, joħroġ dokument tal-ivvjaġġar ġdid bl-istess tul ta’ żmien bħala perjodu ta’ validità. Jekk fi żmien tlett ijiem lavorattivi l-Istat Membru Mitlub ma jkunx ħareġ id-dokument tal-ivvjaġġar ġdid jew estenda l-validità tiegħu, huwa jitqies li jkun aċċetta l-użu tad-dokument tal-ivvjaġġar standard tal-Ġeorġja għall-iskopijiet ta’ tkeċċija.
   Artikolu 5
   Riammissjoni ta’ persuni ta’ nazzjonalità ta’ pajjiż terz u persuni mingħajr stat
   1.   Stat Membru għandu jirriammetti, wara applikazzjoni mill-Ġeorġja u mingħajr formalitajiet ulterjuri minbarra dawk provduti f’dan l-Ftehim, il-persuni kollha ta’ nazzjonalità ta’ pajjiż terz jew persuni mingħajr stat li ma jissodisfawx, jew ma għadhomx jissodisfaw il-kundizzjonijiet fis-seħħ dwar id-dħul, il-preżenza jew ir-residenza fit-territorju tal-Ġeorġja kemm-il darba huwa stabbilit jew jista’ jiġi preżunt b’mod validu fuq bażi ta’ provi prima facie li jkunu ġew provduti, li dawn il-persuni:

               (a)

               ikollhom, fiż-żmien tas-sottomissjoni tal-applikazzjoni għar-riammissjoni, viża valida jew permess tar-residenza maħruġa mill-Istat Membru Mitlub; jew

               (b)

               ikunu daħlu illegalment u direttament fit-territorju tal-Ġeorġja wara li jkunu waqfu fit-territorju tal-Istat Membru Mitlub jew għaddew minnu.

         2.   L-obbligazzjoni tar-riammissjoni fil-paragrafu 1 ma għandiex tapplika jekk:

               (a)

               il-persuna b’nazzjonalità ta’ pajjiż terz jew persuna mingħajr stat kien biss fi tranżitu bl-ajru minn ajruport internazzjonali tal-Istat Membru mitlub; jew

               (b)

               il-Ġeorġja ħarġet viża jew permess ta’ residenza lill-persuna ta’ nazzjonalità ta’ pajjiż terz jew persuna mingħajr stat qabel jew wara d-dħul fit-territorju tagħha, sakemm:

                           (i)

                           dik il-persuna ma għandhiex fil-pussess tagħha viża jew permess ta’ residenza, maħruġa mill-Istat Membru Mitlub, li għandha perjodu itwal ta’ validità;

                           (ii)

                           il-viża jew il-permess ta’ residenza maħruġa mill-Ġeorġja ma jkunux inkisbu bl-użu ta’ dokumenti foloz jew falsifikati, jew permezz ta’ dikjarazzjonijiet foloz, jew

                           (iii)

                           dik il-persuna tonqos milli tosserva xi kundizzjoni annessa mal-viża.

               (c)

               l-Istat Membru Mitlub ikun keċċa l-persuna ta’ nazzjonalità ta’ pajjiż terz jew persuna mingħajr stat lejn l-Istat ta’ Oriġini tagħha jew lejn Stat Terz.

         3.   L-obbligu tar-riammissjoni fil-paragrafu 1 huwa għall-Istat Membru li ħareġ viża jew permess ta’ residenza. Jekk żewġ Stati Membri jew aktar ikunu ħarġu viża jew permess ta’ residenza, l-obbligu tar-riammissjoni fil-paragrafu 1 jaqa’ fuq l-Istat Membru li ħareġ id-dokument b’perjodu ta’ validità itwal jew, jekk wieħed jew bosta jkunu diġà skadew, id-dokument li għadu validu. Jekk id-dokumenti kollha jkunu diġà skadew, l-obbligu tar-riammissjoni fil-paragrafu 1 ikun fuq l-Istat Membru li jkun ħareġ id-dokument bl-iżjed data ta’ iskadenza riċenti. Jekk ma jistgħux jiġu ppreżentati dawk id-dokumenti, l-obbligu tar-riammissjoni fil-paragrafu 1 jaqa’ fuq l-Istat Membru tal-aħħar ħruġ.
   4.   Wara li l-Istat Membru Mitlub jagħti risposta pożittiva għall-applikazzjoni għar-riammissjoni, huwa għandu immedjatament u mhux iktar tard minn tlett ijiem lavorattivi, jipprovdi lill-persuna li r-riammissjoni tagħha ġiet aċċettata dokument għall-ivvjaġġar għall-iskopijiet ta’ tkeċċija. Jekk fi żmien tlett ijiem lavorattivi l-Istat Membru ma jkunx ħareġ id-dokument tal-ivvjaġġar ġdid, huwa jitqies li jkun aċċetta l-użu tad-dokument standard tal-ivvjaġġar tal-Ġeorġja għall-iskopijiet ta’ tkeċċija.
   TAQSIMA III

      PROĊEDURA TA’ RIAMMISSJONI

   Artikolu 6
   Prinċipji
   1.   Soġġett għall-paragrafu 2, kwalunkwe trasferiment ta’ persuna li għandha tkun riammessa fuq il-bażi ta’ wieħed mill-obbligi li jinsabu fl-Artikoli 2 sa 5 għandha teħtieġ is-sottomissjoni ta’ applikazzjoni għar-riammissjoni lill-awtorità kompetenti tal-Istat Mitlub.
   2.   Jek il-persuna li għandha tkun riammessa jkollha dokument għall-ivvjaġġar validu jew karta tal-identità, it-trasferment ta’ tali persuna jista’ jsir mingħajr ma l-Istat li jagħmel it-Talba jkollu jissottometti applikazzjoni għar-riammissjoni jew komunikazzjoni bil-miktub, kif imsemmi fl-Artikolu 11(1), lill-awtorità kompetenti tal-Istat Mitlub.
   3.   Mingħajr ħsara għall-paragrafu 2, jekk persuna tinstab fir-reġjun tal-fruntiera (inklużi ajruporti) tal-Istat li jagħmel it-Talba wara li tkun qasmet illegalment il-fruntiera direttament mit-territorju tal-Istat Mitlub, l-Istat li jagħmel it-Talba jista’ jissottometti talba għar-riammissjoni fi żmien jumejn minn meta tinstab dik il-persuna (proċedura aċċellerata).
   Artikolu 7
   Applikazzjoni għar-riammissjoni
   1.   Sa fejn hu possibbli, kull applikazzjoni għar-riammissjoni għandu jkun fiha din l-informazzjoni li ġejja:

               (a)

               id-dettalji tal-persuna li għandha tiġi riammessa (pereżempju l-ismijiet, il-kunjomijiet, id-data tat-twelid u – fejn possibbli – il-post tat-twelid, u l-aħħar post ta’ residenza mogħtija) u, fejn applikabbli, id-dettalji tat-tfal minuri mhux miżżewġa u/jew tal-konjugi;

               (b)

               fil-każ ta’ persuni ta’ nazzjonalità proprja, indikazzjoni tal-mezzi li bihom prova jew evidenza prima facie tan-nazzjonalità ser tiġi ipprovduta;

               (c)

               fil-każ ta’ persuna b’nazzjonalità ta’ pajjiż terz u ta’ persuni migħajr stat, indikazzjoni tal-mezzi li bihom l-provi jew l-evidenza prima facie tal-kundizzjonijiet għar-riammissjoni ta’ persuni ta’ nazzjonalità ta’ pajjiżi terzi u persuni mingħajr stat u d-dħul u r-residenza illegali ser tiġi pprovduta;

               (d)

               ritratt tal-persuna li għandha tkun riammessa;

               (e)

               marki tas-swaba.

         2.   Sa fejn hu possibbli, l-applikazzjoni għar-riammissjoni għandu jkollha wkoll l-informazzjoni li ġejja:

               (a)

               dikjarazzjoni li tindika li l-persuna li għandha tkun trasferita jista’ jkollha bżonn għajnuna jew kura, sakemm il-persuna kkonċernata tkun tat il-kunsens espliċitu tagħha għal din l-istqarrija;

               (b)

               kull miżura oħra ta’ protezzjoni jew sigurtà, jew informazzjoni dwar is-saħħa tal-persuna, li tista’ tkun meħtieġa fil-każ individwali ta’ trasferiment.

         3.   Formola komuni li għandha tintuża fl-applikazzjonijiet ta’ riammissjoni hija mehmuża bħala l-Anness 5 ta’ dan il-Ftehim.
   4.   Aplikazzjoni għar-riammissjoni tista’ tkun sottomessa bi kwalunkwe mezz ta’ komunikazzjoni, mhux esklużi mezzi elettroniċi.
   Artikolu 8
   Mezzi ta’ evidenza dwar in-nazzjonalità
   1.   Il-prova dwar in-nazzjonalità skont l-Artikolu 2 (1) u l-Artikolu 4 (1) tista’ b’mod partikolari tiġi pprovduta b’mod partikolari permezz tad-dokumenti elenkati fl-Anness 1 ta’ dan il-Ftehim, inkluż dokumenti li l-validità tagħhom tkun skadiet b’massimu ta’ 6 xhur. Jekk tali dokumenti jkunu ppreżentati, l-Istati Membri u l-Ġeorġja għandhom jirrikonoxxu b’mod reċiproku n-nazzjonalità mingħajr ħtieġa ta’ investigazzjoni ulterjuri. Il-prova ta’ nazzjonalità ma tistax tiġi pprovduta permezz ta’ dokumenti foloz.
   2.   Prova prima facie tan-nazzjonalità skont l-Arikolu 2(1) u l-Artikolu 4(1) tista’ ssir b’mod partikolari permezz tad-dokumenti elenkati fl-Anness 2 ta’ dan il-Ftehim, anke jekk il-perjodu ta’ validità tagħhom ikun skada. Jekk tali dokumenti jkunu ppreżentati, l-Istati Membri u l-Ġeorġja għandhom iqisu li n-nazzjonalità ġiet stabbilita, kemm-il darba ma jkunux jistgħu jippruvaw mod ieħor. Prova prima facie tan-nazzjonalità ma tistax issir permezz ta’ dokumenti foloz.
   3.   Jekk l-ebda wieħed mid-dokumenti elenkati fl-Annessi 1 jew 2 ma jkun jista’ jiġi ppreżentat, jew jekk ikunu insuffiċjenti, ir-rappreżentanzi diplomatiċi u konsulari kompetenti tal-Istat Mitlub għandhom, fuq talba mill-Istat li jagħmel it-talba li hu inkluż fl-applikazzjoni għar-riammissjoni, jagħmlu l-arranġamenti biex jintervistaw lill-persuna li ser tkun riammessa mingħajr dewmien żejjed, u mhux aktar tard minn erbagħt ijiem lavorattivi mid-data li fiha tkun irċevuta l-applikazzjoni għar-riammissjoni, sabiex tiġi stabbilita n-nazzjonalità tagħha. Il-proċedura għal dawn l-intervisti tista’ tkun stabbilita fil-Protokolli ta’ implimentazzjoni previsti fl-Artikolu 19 ta’ dan il-Ftehim.
   Artikolu 9
   Mezzi ta’ provi dwar persuni b’nazzjonalità ta’ pajjiż terz u persuni mingħajr stat
   1.   Il-prova dwar il-kundizzjonijiet ta’ riammissjoni ta’ persuni ta’ nazzjonalità ta’ pajjiżi terzi u persuni mingħajr stat skont l-Artikolu 3(1) u l-Artikolu 5(1) għandha tingħata b’mod partikolari permezz tal-evidenza elenkata fl-Anness 3 ta’ dan il-Ftehim; ma tistax tiġi pprovduta permezz ta’ dokumenti foloz. Kull prova bħal din għandha tkun rikonoxxuta b’mod reċiproku mill-Istati Membri u mill-Ġeorġja mingħajr il-ħtieġa ta’ aktar verifika.
   2.   Il-prova prima facie dwar il-kundizzjonijiet ta’ riammissjoni ta’ persuni ta’ nazzjonalità ta’ pajjiżi terzi u persuni mingħajr stat skont l-Artikolu 3(1) u l-Artikolu 5(1) għandha tingħata b’mod partikolari permezz tal-evidenza elenkata fl-Anness 4 ta’ dan il-Ftehim; ma tistax tiġi pprovduta permezz ta’ dokumenti foloz. Fejn hija ppreżentata din l-evidenza prima facie, l-Istati Membri u l-Ġeorġja għandhom iqisu li l-kundizzjonijiet ġew stabbiliti, kemm-il darba ma jkunux jistgħu jipprovaw mod ieħor.
   3.   L-illegalità tad-dħul, il-preżenza jew ir-residenza għandha tkun stabbilita permezz ta’ dokumenti tal-vjaġġ tal-persuna kkonċernata li fihom hija nieqsal-viża neċessarja jew l-permess ta’ residenza għat-territorju tal-Istat li jagħmel it-talba. Dikjarazzjoni mill-Istat li jagħmel it-Talba li l-persuna kkonċernata nstabet mingħajr id-dokumenti tal-ivvjaġġar, il-viża jew il-permess ta’ residenza meħtieġa għandha wkoll tkun ta’ prova prima facie tad-dħul, il-preżenza jew ir-residenza illegali.
   Artikolu 10
   Limiti ta’ żmien
   1.   L-applikazzjoni għar-riammissjoni għandha tiġi sottomessa lill-awtorità kompetenti tal-Istat Mitlub fi żmien massimu ta’ sitt xhur minn meta l-awtorità kompetenti tal-Istat li jagħmel it-Talba ssir taf li persuna ta’ nazzjonalità ta’ pajjiż terz jew persuna mingħajr stat ma tissodisfax, jew ma għadhiex tissodisfa l-kundizzjonijiet fis-seħħ għad-dħul, il-preżenza jew ir-residenza. Fejn hemm ostakoli legali jew fattwali għas-sottomissjoni tal-applikazzjoni fil-ħin, il-limitu ta’ żmien għandu, fuq talba tal-Istat li jagħmel it-talba, jiġi estiż iżda biss sakemm jieqfu jeżistu l-ostakoli.
   2.   Għandha tingħata tweġiba bil-miktub għall-applikazzjoni għar-riammissjoni

               (a)

               fi żmien jumejn lavorattivi jekk l-applikazzjoni tkun saret taħt il-proċedura aċċellerata (l-Artikolu 6(3)); jew

               (b)

               fi żmien 12-il jum kalendarju fil-każijiet l-oħrajn kollha.

         Dan il-limitu taż-żmien jibda jgħodd mid-data tal-irċevuta tat-talba għar-riammissjoni. Jekk ma jkunx hemm tweġiba f’dan it-terminu ta’ żmien, it-trasferiment jitqies li jkun ġie miftiehem.
   3.   Ir-raġunijiet għal rifjut ta’ talba għar-riammissjoni għandhom jingħataw bil-miktub.
   4.   Wara li jkun ingħata l-qbil jew, fejn xieraq, wara li jiskadi t-terminu stabbilit fil-paragrafu 2, il-persuna kkonċernata għanda tiġi ttrasferita fi żmien tliet xhur. Fuq talba tal-Istat li jagħmel it-talba, dan it-terminu jista’ jiġi estiż biż-żmien li hemm bżonn biex jiġu indirizzati l-ostakoli legali jew prattiċi.
   Artikolu 11
   Modalitajiet tat-trasferiment u mezzi ta’ trasport
   1.   Mingħajr ħsara għall-Artikolu 6(2), qabel ma jirritornaw persuna, l-awtoritajiet kompetenti tal-Istat li jagħmel it-Talba għandhom javżaw lill-awtoritajiet tal-Istat Mitlub tal-inqas tlett ijiem lavorattivi minn qabel dwar id-data ta’ trasferiment, il-punt ta’ dħul, skorti possibbli u informazzjoni oħra relevanti għat-trasferiment.
   2.   It-trasportazzjoni tista’ jsir bl-ajru jew bl-art. Ir-ritorn bl-ajru ma għandux ikun limitat għall-użu tat-trasportaturi bl-ajru nazzjonali tal-Ġerorġja jew l-Istati Membri u jista’ jsir bl-użu ta’ titjiriet skedati jew, fil-każ ta’ persuna li għandha n-nazzjonalità tal-Istat Mitlub, b’titjiriet mikrija. Fil-każ ta’ ritorn bl-iskorta, dawn l-iskorti ma għandhomx ikunu limitati għal persuni awtorizzati tal-Istat li jagħmel it-talba, sakemm ikunu persuni awtorizzati mill-Ġeorġja jew minn kwalunkwe Stat Membru.
   Artikolu 12
   Riammissjoni bi żball
   L-Istat li jagħmel it-Talba għandu jieħu lura kwalunkwe persuna riammessa mill-Istat Mitlub jekk jiġi stabbilit fi żmien sitt xhur, u fil-każ ta’ persuni ta’ nazzjonalità ta’ pajjiż terz jew persuni mingħajr stat fi żmien12-il xahar, wara t-trasferiment tal-persuna kkonċernata, li r-rekwiżiti stipulati fl-Artikoli 2 sa 5 ta’ dan il-Ftehim ma humiex sodisfatti.
   F’dawn il-każijiet id-dispożizzjonijiet proċedurali ta’ dan il-Ftehim għandhom jgħoddu mutatis mutandis u għandha tiġi pprovduta l-informazzjoni kollha disponibbli dwar l-identità u n-nazzjonalità attwali tal-persuna li ser tittieħed lura.
   TAQSIMA IV

      OPERAZZJONIJIET TA’ TRANŻITU

   Artikolu 13
   Prinċipji
   1.   L-Istati Membri u l-Ġeorġja għandhom jillimitaw it-tranżitu ta’ persuni ta’ nazzjonalità ta’ pajjiżi terzi jew persuni mingħajr stat għall-każijiet fejn dawn il-persuni ma jistgħux jintbagħtu lura direttament lejn l-Istat ta’ destinazzjoni.
   2.   Il-Ġeorġja għandha tippermetti t-tranżitu ta’ persuni ta’ nazzjonalità ta’ pajjiżi terzi jew persuni mingħajr stat jekk Stat Membru jitlob dan, u Stat Membru għandu jippermetti t-tranżitu ta’ persuni ta’ nazzjonalità ta’ pajjiżi terzi jew persuni mingħajr stat jekk il-Ġeorġja titlob dan, jekk ikunu assigurati l-vjaġġ lejn id-destinazzjoni li jgħaddi minn Stati ta’ tranżitu oħrajn possibbli u r-riammissjoni mill-Istat ta’ destinazzjoni.
   3.   It-tranżitu jista’ jiġi rifjutat mill-Ġeorġja jew minn Stat Membru:

               (a)

               jekk il-persuna ta’ nazzjonalità ta’ pajjiż terz jew persuna mingħajr stat hija f’riskju li tkun soġġetta għat-tortura jew trattament jew kastig inuman jew degradanti jew il-piena tal-mewt jew persekuzzjoni minħabba r-razza, ir-reliġjon, in-nazzjonalità, is-sħubija f’xi grupp soċjali partikolari jew konvinzjoni politika tagħha fl-Istat ta’ destinazzjoni jew Stat ieħor ta’ tranżitu;

               (b)

               jekk il-persuna ta’ nazzjonalità ta’ pajjiż terz jew persuna mingħajr stat ikunu soġġetti għal sanzjonijiet kriminali fl-Istat Mitlub jew f’xi Stat ieħor ta’ tranżitu; jew

               (c)

               minħabba raġunijiet ta’ saħħa pubblika, sigurtà domestika, ordni pubblika jew interessi oħra nazzjonali tal-Istat Mitlub.

         4.   Il-Ġeorġja jew Stat Membru tista’ tirrevoka kull awtorizzazzjoni maħruġa jekk iċ-ċirkostanzi msemmija fil-paragrafu 3 jirriżultaw, jew jiġu fid-deher aktar tard li jkunu ta’ xkiel fl-operazzjoni ta’ tranżitu, jew jekk l-ivvjaġġar minn Stati ta’ tranżitu li jista’ jkun hemm jew ir-riammissjoni mill-Istat ta’ destinazzjoni ma jkunx/tkunx aktar assigurat/a. F’dan il-każ, l-Istat li jagħmel it-talba għandu jieħu lura lill-persuna li għandha in-nazzjonalità ta’ pajjiż terz jew persuna mingħajr stat, kif meħtieġ u mingħajr dewmien.
   Artikolu 14
   Proċedura ta’ tranżitu
   1.   Applikazzjoni għall-operazzjonijiet ta’ tranżitu għandha tkun sottomessa lill-awtoritajiet kompetenti tal-Istat Mitlub bil-miktub u għandu jkollha l-informazzjoni li ġejja:

               (a)

               it-tip ta’ tranżitu (bl-ajru jew l-art), Stati oħra possibbli ta’ tranżitu u d-destinazzjoni finali ppjanata;

               (b)

               id-dettalji tal-persuna kkonċernata (pereżempju l-isem, il-kunjom, kunjom xbubitha, l-ismijiet l-oħra użati/li bihom kienet magħrufa jew psewdonimi, id-data tat-twelid is-sess u – fejn possibbli – il-post tat-twelid, in-nazzjonalità, il-lingwa, it-tip u n-numru tad-dokument tal-ivvjaġġar);

               (c)

               fejn hu maħsub li ser ikun il-punt tad-dħul, il-ħin tat-trasferiment u l-użu possibbli tal-iskorti;

               (d)

               dikjarazzjoni li fil-fehma tal-Istat li jagħmel it-Talba, il-kundizzjonijiet skont l-Artikolu 13(2) huma sodisfatti, u li ebda raġuni għal ċaħda skont l-Artikolu 13(3) ma hi magħrufa.

         Formola komuni li għandha tintuża fl-applikazzjonijiet ta’ tranżitu hija mehmuża mal-Anness 6 ta’ dan il-Ftehim.
   2.   Fi żmien ħamest ijiem tal-kalendarju l-Istat Mitlub għandu jinforma bil-miktub lill-Istat li jagħmel it-talba dwar l-ilqugħ, jikkonferma l-punt tad-dħul u l-ħin ippjanat tal-ilqugħ, jew jinfurmah dwar ir-rifjut tal-ilqugħ u r-raġunijiet għal dan ir-rifjut.
   3.   Jekk l-operazzjoni ta’ tranżitu ssir bl-ajru, il-persuna li tkun ser tkun riammessa u l-iskorti possibbli jkunu eżentati milli jkollhom viża ta’ tranżitu tal-ajruport.
   4.   L-awtoritajiet kompetenti tal-Istat Mitlub għandhom, wara konsultazzjonijiet reċiproċi, jgħinu fl-operazzjonijiet ta’ tranżitu, b’mod partikolari permezz ta’ sorveljanza tal-persuni kkonċernati u l-għoti ta’ amenitajiet xierqa għal dak l-iskop.
   5.   It-tranżitu tal-persuni għandu jsir fi żmien 30 ġurnata mill-irċevuta tal-kunsens dwar it-talba.
   TAQSIMA V

      SPEJJEŻ

   Artikolu 15
   L-ispejjeż tat-trasport u tat-tranżitu
   Bla ħsara għad-dritt tal-awtoritajiet kompetenti li jiġbru lura l-ispejjeż marbuta mar-riammissjoni mingħand il-persuna li ser tiddaħħal lura jew partijiet terzi, l-ispejjeż kollha tat-trasport marbuta mar-riammissjoni u t-tranżitu sal-fruntiera tal-Istat tad-destinazzjoni finali, għandhom jitħallsu mill-Istat li jagħmel it-Talba.
   TAQSIMA VI

      KLAWSOLA TAL-PROTEZZJONI TAD-DATA U TAN-NUQQAS TA’ EFFETT

   Artikolu 16
   Protezzjoni tad-Data
   Il-komunikazzjoni ta’ data personali għandha sseħħ biss jekk komunikazzjoni bħal din hija meħtieġa għall-implimentazzjoni ta’ dan il-Ftehim mill-awtoritajiet kompetenti tal-Ġeorġja jew Stat Membru skont il-każ. L-ipproċessar u t-trattament ta’ data personali f’każ partikolari għandhom ikunu soġġetti għal-liġijiet domestiċi tal-Ġeorġja u, fejn il-kontrollur ikun awtorità kompetenti ta’ Stat Membru, għad-dispożizzjonijet tad-Direttiva 95/46/KE u tal-leġiżlazzjoni nazzjonali ta’ dak l-Istat Membru adottata skont dik id-Direttiva. Addizzjonalment japplikaw ukoll il-prinċipji li ġejjin:

               (a)

               id-data personali għandha tiġi proċessata b’mod ġust u legali;

               (b)

               id-data personali għandha tinġabar għall-iskop speċifikat, espliċitu u leġittimu tal-implimentazzjoni ta’ dan il-Ftehim u ma tiġix ipproċessata aktar mill-awtorità li tikkomunikaha jew mill-awtorità li tirċeviha b’mod mhux kompatibbli ma’ dan l-iskop;

               (c)

               id-data personali għandha tkun adegwata, relevanti u mhux eċċessiva b’relazzjoni mal-għan li għalih tinġabar u/jew tkun ipproċessata aktar; b’mod partikolari, id-data personali kkomunikata tista’ tkun biss dwar dan li ġej:

                           (i)

                           id-dettalji tal-persuna li ser tiġi ttrasferita (eż. ismijiet, kunjomijiet, xi ismijiet preċedenti, l-ismijiet l-oħra użati/li bihom kienet magħrufa jew psewdonimi, is-sess, l-istat ċivili, id-data u l-post tat-twelid, in-nazzjonalità kurrenti u preċedenti),

                           (ii)

                           il-passaport, il-karta tal-identità jew il-liċenzja tas-sewqan (in-numru, il-perjodu ta’ validità, id-data tal-ħruġ, l-awtorità tal-ħruġ, il-post tal-ħruġ),

                           (iii)

                           il-postijiet ta’ waqfien temporanju u itinerarji,

                           (iv)

                           informazzjoni oħra meħtieġa biex tiġi identifikata l-persuna li tkun ser tiġi trasferita jew biex jiġu eżaminati r-rekwiżiti għar-riammissjoni skont dan il-Ftehim;

               (d)

               id-data personali għandha tkun eżatta u, fejn meħtieġ, tinżamm aġġornata;

               (e)

               id-data personali għandha tinżamm b’mod li jippermetti l-identifikazzjoni tas-soġġetti tad-dejta għal mhux iktar mill-perjodu neċessarju għall-iskop li għalih inġabret id-data jew li kompliet tiġi proċessata;

               (f)

               kemm l-awtorità li tikkomunika d-data personali kif ukoll l-awtorità li tirċeviha għandhom jieħdu kull pass raġonevoli biex jiżguraw kif xieraq ir-retifika, it-tħassir jew l-imblukkar tad-data personali fejn l-ipproċessar tagħha ma jkunx konformi mad-dispożizzjonijiet ta’ dan l-artikolu, b’mod partikolari għaliex dik id-data mhix adegwata, rilevanti, preċiża jew għaliex hija eċċessiva fir-rigward tal-iskop tal-ipproċessar. Dan jinkludi n-notifika ta’ kwalunkwe retifika, tħassir jew imblukkar għall-Parti l-oħra;

               (g)

               fuq talba, l-awtorità li tirċievi għandha tinforma lill-awtorità komunikanti dwar l-użu tad-data komunikata u r-riżultati miksuba minn dan;

               (h)

               id-data personali tista’ tkun komunikata biss lill-awtoritajiet kompetenti. Komunikazzjoni ulterjuri lil entitajiet oħrajn teħtieġ kunsens minn qabel tal-awtorità kompetenti komunikanti;

               (i)

               l-awtorità kompetenti komunikanti u l-awtorità kompetenti li tirċieviha huma obbligati li jirreġistraw bil-miktub il-komunikazzjoni u l-wasla tad-data personali.

         Artikolu 17
   Klawsola ta’ nuqqas ta’ effett
   1.   Dan il-Ftehim għandu jkun mingħajr ħsara għad-drittijiet, l-obbligi u r-responsabbiltajiet tal-Unjoni, l-Istati Membri u l-Ġeorġja li jirriżultaw mil-Liġi Internazzjonali u, b’mod partikolari:

               (a)

               mill-Konvenzjoni tat-28 ta’ Lulju 1951 dwar l-Istatus tar-Refuġjati kif emendata bil-Protokoll tal-31 ta’ Jannar 1967 dwar l-Istat tar-Refuġjati,

               (b)

               mill-konvenzjonijiet internazzjonali li jiddeterminaw l-Istat responsabbli li jeżamina l-applikazzjonijiet għall-ażil li jkunu ġew sottomessi,

               (c)

               mill-Konvenzjoni Ewropea tal-4 ta’ Novembru 1950 dwar il-Protezzjoni tad-Drittijiet tal-Bniedem u l-Libertajiet Fundamentali u l-Protokolli tagħha,

               (d)

               mill-Konvenzjoni tal-10 ta’ Diċembru 1984 kontra t-Tortura u t-Trattament jew Kastig ieħor Kiefer, Inuman jew Degradanti,

               (e)

               mill-konvenzjonijiet internazzjonali dwar l-estradizzjoni u t-tranżitu,

               (f)

               mill-konvenzjonijiet u ftheimiet internazzjonali multilaterali li fihom ir-regoli dwar ir-riammissjoni ta’ persuni ta’ nazzjonalità barranija, bħall-Konvenzjoni dwar l-Avjazzjoni Ċivili Internazzjonali tas-7 ta’ Diċembru 1944.

         2.   Xejn f’dan il-Ftehim ma għandu jrażżan ir-ritorn ta’ persuna taħt arranġamenti oħrajn formali jew informali.
   TAQSIMA VII

      IMPLIMENTAZZJONI U APPLIKAZZJONI

   Artikolu 18
   Kumitat konġunt għar-riammissjoni
   1.   Il-Partijiet Kontraenti għandhom jipprovdu għajnuna reċiproka fl-applikazzjoni u l-interpretazzjoni ta’ dan il-Ftehim. Għal dan il-għan, huma għandhom jaħtru Kumitat Konġunt għar-Riammissjoni (minn issa ‘l quddiem indikat bħala “l-Kumitat”) li ser ikollu, b’mod partikolari, il-kompiti li ġejjin:

               (a)

               li jissorvelja l-applikazzjoni ta’ dan il-Ftehim;

               (b)

               li jiddeċiedi dwar l-arranġamenti neċessarji għall-applikazzjoni b’mod uniformi ta’ dan il-Ftehim;

               (c)

               li jkollu skambju regolari ta’ informazzjoni dwar il-Protokolli ta’ implimentazzjoni mfassla mill-Istati Membri individwali u mill-Ġeorġja skont l-Artikolu 19 ta’ dan il-Ftehim;

               (d)

               li jagħmel rakkomandazzjonijiet għal emendi għal dan il-Ftehim u l-annessi tiegħu.

         2.   Id-deċiżjonijiet tal-Kumitat għandhom jorbtu lill-Partijiet Kontraenti.
   3.   Il-kumitat għandu jkun magħmul minn rappreżentanti tal-Unjoni u l-Ġeorġja.
   4.   Il-Kumitat għandu jiltaqa’ meta meħtieġ fuq talba ta’ waħda mill-Partijiet Kontraenti.
   5.   Il-Kumitat għandu jistabbilixxi r-regoli ta’ proċedura tiegħu.
   Artikolu 19
   Protokolli ta’ Implimentazzjoni
   1.   Fuq talba ta’ Stat Membru jew tal-Ġeorġja, il-Ġeorġja u Stat Membru għandhom iħejju Protokoll ta’ implimentazzjoni li għandu, inter alia, ikopri r-regoli dwar:

               (a)

               il-ħatra tal-awtoritajiet kompetenti, il-punti fejn tinqasam il-fruntiera u l-iskambju ta’ punti ta’ kuntatt;

               (b)

               il-kundizzjonijiet ta’ ritorni skortati, inkluż it-tranżitu ta’ persuni ta’ nazzjonalità ta’ pajjiżi terzi u persuni mingħajr stat li jkollhom skorta magħhom;

               (c)

               mezzi u dokumenti minbarra dawk elenkati fl-Annessi 1 sa 4 ta’ dan il-Ftehim;

               (d)

               il-modalitajiet għar-riammissjoni bi proċedura aċċelerata; u

               (e)

               il-proċedura għall-intervisti.

         2.   Il-Protokolli ta’ Implimentazzjoni msemmija fil-paragrafu 1 għandhom jidħlu fis-seħħ biss wara li jiġi notifikat il-Kumitat għar-riammissjoni imsemmi fl-Artikolu 18.
   3.   Il-Ġeorġja taqbel li kwalunkwe dispożizzjoni ta’ Protokoll ta’ implimentazzjoni magħmul ma’ Stat Membru partikolari għandha tiġi applikata wkoll fir-relazzjonijiet tagħha ma’ kwalunkwe Stat Membru ieħor fuq talba minn dan tal-aħħar.
   Artikolu 20
   Relazzjoni ma’ arranġamenti bilaterali dwar ir-riammissjoni jew arranġamenti tal-Istati Membri
   Id-dispożizzjonijiet ta’ dan il-Ftehim għandhom ikollhom preċedenza fuq id-dispożizzjonijiet ta’ kull ftehim jew arranġament bilaterali dwar ir-riammissjoni ta’ persuni li jirrisjedu mingħajr awtorizzazzjoni li jkun ġie jew jista’ jiġi konkluż, skont l-Artikolu 19, bejn Stati Membri individwali u l-Ġeorġja, u dan safejn id-dispożizzjonijiet ta’ dan tal-aħħar ikunu inkompatibbli ma’ dawk ta’ dan il-Ftehim.
   TAQSIMA VIII

      DISPOŻIZZJONIJIET FINALI

   Artikolu 21
   Applikazzjoni territorjali
   1.   Soġġett għall-paragrafu 2, dan il-ftehim għandu japplika fit-territorju li fih huma applikabbli t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u għat-territorju tal-Ġeorġja.
   2.   Dan il-Ftehim għandu japplika għat-territorju tal-Irlanda unikament fuq notifika mill-Unjoni Ewropea lill-Ġeorġja għal dak l-għan. Dan il-Ftehim m’għandux japplika għat-territorju tar-Renju tad-Danimarka.
   Artikolu 22
   Emendi għall-Ftehim
   Dan il-Ftehim jista’ jiġi emendat u supplimentat bil-kunsens reċiproku tal-Partijiet Kontraenti. L-emendi u ż-żidiet għandhom jiġu abbozzati fil-forma ta’ protokolli separati, li għandhom jifformaw parti integrali minn dan il-Ftehim, u jidħlu fis-seħħ skont il-proċedura stipulata fl-Artikolu 23 ta’ dan il-Ftehim.
   Artikolu 23
   Dħul fis-seħħ, kemm idum u terminazzjoni
   1.   Dan il-Ftehim għandu jiġi rratifikat jew approvat mill-Partijiet skont il-proċeduri rispettivi tagħhom.
   2.   Dan il-Ftehim għandu jidħol fis-seħħ fl-ewwel jum tat-tieni xahar wara d-data ta’ meta l-aħħar Parti Kontraenti tkunu nnotifikat lill-oħra li l-proċeduri msemmija fl-ewwel paragrafu jkunu ġew konklużi.
   3.   Dan il-Ftehim għandu japplika għall-Irlanda fl-ewwel jum tat-tieni xahar wara d-data tan-notifika msemmija fl-Artikolu 21(2).
   4.   Dan il-Ftehim huwa konkluż għal żmien illimitat.
   5.   Kull Parti Kontraenti tista’ tiddenunzja dan il-Ftehim billi tinnotifika lill-Parti Kontraenti l-oħra b’mod uffiċjali. Dan il-Ftehim ma għandux jibqa’ japplika sitt xhur wara d-data ta’ tali notifika.
   Artikolu 24
   Annessi
   L-Annessi 1 sa 6 għandhom jifformaw parti integrali ta’ dan il-Ftehim.

      Magħmul fi Brussell, fit-22 ta’ Novembru 2010 b’duplikat bil-Bulgaru, iċ-Ċek, id-Daniż, l-Estonjan, il-Finlandiż, il-Franċiż, il-Ġermaniż, il-Grieg, l-Ingliż, l-Ispanjol, l-Isvediż, il-Latvjan, il-Litwan, il-Malti, l-Olandiż, il-Pollakk, il-Portugiż, ir-Rumen, is-Slovakk, is-Sloven, it-Taljan, l-Ungeriżu u l-Ġeorġjan, b’kull test ikun ugwalment awtentiku.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Грузия
         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā –
         Gruzijos vardu
         Grúzia részéről
         Għall-Georġja
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         För Georgien

      (1)  Skont il-formola stabbilita fir-rakkomandazzjoni tal-Kunsill tal-UE tat-30 ta’ Novembru 1994.

      (2)  Ibid.

   ANNESS 1

      LISTA KOMUNI TA’ DOKUMENTI LI L-PREŻENTAZZJONI TAGĦHOM TITQIES PROVA TA’ ĊITTADINANZA

      (ARTIKOLI 2 (1), 4 (1) u 8 (1))

               —

               passaporti ta’ kull tip (passaporti nazzjonali, passaporti diplomatiċi, passaporti tas-servizz, passaporti kollettivi u passaporti surrogati inklużi l-passaporti tat-tfal),

               —

               karti tal-identità (inklużi dawk temporanji u dawk provviżorji),

               —

               ċertifikati taċ-ċittadinanza u dokumenti oħrajn uffiċjali li jsemmu jew li jindikaw iċ-ċittadinanza b’mod ċar.

         ANNESS 2

      LISTA KOMUNI TA’ DOKUMENTI LI L-PREŻENTAZZJONI TAGĦHOM TITQIES PROVA PRIMA FACIE TA’ NAZZJONALITÀ

      (ARTIKOLI 2 (1), 4 (1) U 8 (2))

   Fejn l-Istat Mitlub huwa xi wieħed mill-Istati Membri jew il-Ġeorġja:

               —

               Dokumenti elenkati fl-Anness 1 li l-validità tagħhom tkun skadiet b’iktar minn 6 xhur,

               —

               fotokopji ta’ kwalunkwe dokument imniżżel fl-Anness 1 għal dan il-Ftehim,

               —

               liċenzji tas-sewqan jew fotokopji tagħhom,

               —

               ċertifikati tat-twelid jew fotokopji tagħhom,

               —

               karti tal-identità tal-kumpanniji jew fotokopji tagħhom,

               —

               dikjarazzjonijiet ta’ xhieda,

               —

               prospetti magħmula mill-persuna kkonċernata u l-lingwa mitkellma minnu jew minnha, anke permezz ta’ riżultat ta’ test uffiċjali,

               —

               kwalunkwe dokument ieħor li jista’ jgħin biex tiġi stabbilita n-nazzjonalità tal-persuna kkonċernata,

               —

               kotba tas-servizzi u karti tal-identità militari,

               —

               kotba tar-reġistrazzjoni tal-baħħara u karti tas-servizz ta’ kaptani,

               —

                  laisser-passer maħruġ mill-Istat Mitlub.

         Fejn l-Istat Mitlub huwa l-Ġeorġja:

               —

               il-konferma tal-identità b’riżultat ta’ tfittxija magħmula fis-Sistema ta’ Informazzjoni dwar il-Viża (1),

               —

               fil-każ ta’ Stati Membri li ma jużawx is-Sistema ta’ Informazzjoni dwar il-Viża, identifikazzjoni pożittiva stabbilita mir-rekords ta’ dawk l-Istati Membri dwar l-applikazzjoni għall-viża

      (1)  Regolament (KE) Nru. 767/2008 tal-Parlament Ewropew u tal-Kunsill tad-9 ta’ Lulju 2008 dwar is-Sistema ta’ Informazzjoni dwar il-Viża (VIS) u l-iskambju ta’ dejta bejn l-Istati Membri dwar viżi għal soġġorn qasir (regolament VIS), ĠU L 218, 13.8.2008, p. 60;
   ANNESS 3

      LISTA KOMUNI TA’ DOKUMENTI LI JITQIESU PROVA TAL-KUNDIZZJONIJIET GĦAR-RIAMMISSJONI TA’ PERSUNI TA’ NAZZJONALITÀ TA’ PAJJIŻ TERZ JEW PERSUNI MINGĦAJR STAT

      (ARTIKOLI 3 (1), 5 (1) U 9 (1))

               —

               viża jew permess ta’ residenza maħruġ mill-Istat Mitlub,

               —

               timbri tad-dħul/tluq jew endorsjar simili fid-dokument tal-ivvjaġġar tal-persuna kkonċernata jew evidenza oħra tad-dħul/ħruġ (eż. dik fotografika).

         ANNESS 4

      LISTA KOMUNI TA’ DOKUMENTI LI JITQIESU PROVA PRIMA FACIE TAL-KUNDIZZJONIJIET GĦAR-RIAMMISSJONI TA’ PERSUNI TA’ NAZZJONALITÀ TA’ PAJJIŻI TERZI JEW PERSUNI MINGĦAJR STAT

      (ARTIKOLI 3 (1), 5 (1) U 9 (2))

               —

               deskrizzjoni maħruġa mill-awtoritajiet relevanti tal-Istat li jagħmel it-talba, tal-post u ċ-ċirkostanzi li l-persuna kkonċernata tkun ġiet interċettata fihom wara li tkun daħlet fit-territorju ta’ dak l-Istat;

               —

               informazzjoni dwar l-identità u/jew żjara ta’ persuna li tkun ġiet provduta minn organizzazzjoni Internazzjonali (eż. UNHCR);

               —

               rapporti/konferma ta’ informazzjoni minn membri tal-familja, sħab fil-vjaġġ, eċċ.;

               —

               dikjarazzjoni tal-persuna kkonċernata.

               —

               informazzjoni li turi li l-persuna kkonċernata użat is-servizzi ta’ messaġġier jew aġenzija tal-ivvjaġġar;

               —

               dikjarazzjonijiet uffiċjali magħmula, partikolarment, mill-impjegati tal-awtorità tal-fruntieri u xhieda oħrajn li jistgħu jixhdu li l-persuna kkonċernata qasmet il-fruntiera;

               —

               dikjarazzjoni uffiċjali tal-persuna kkonċernata fi proċeduri ġudizzjarji jew amministrattivi;

               —

               dokumenti bl-isem, ċertifikati u kontijiet ta’ kwalunkwe tip (pereżempju kontijiet tal-lukandi, karti tal-appuntament għat-tobba/dentisti, karti ta’ dħul għal istituzzjonijiet pubbliċi/privati, ftehimiet tal-kiri tal-karozzi, irċevuti tal-karti tal-kreditu, eċċ.) li juru b’mod ċar li l-persuna kkonċernata qagħdet fit-territorju tal-Istat Mitlub,

               —

               biljetti bl-isem u/jew listi tal-passiġġiera ta’ passaġġi bl-ajru, bil-ferrovija, bil-kowċ jew bil-baħar li juru l-preżenza u l-itinerarju tal-persuna kkonċernata fit-territorju tal-Istat Mitlub.

         ANNESS 5

   ANNESS 6

   DIKJARAZZJONI KONĠUNTA DWAR L-ARTIKOLI 3(1) U 5(1)
   Il-Partijiet jaqblu li persuna tkun “dieħla direttament” mit-territorju tal-Ġeorġja skont it-tifsira ta' dawn id-dispożizzjonijiet jekk tali persuna waslet fit-territorju ta' Stat Membru mingħajr ma daħlet f’pajjiż terz waqt li tkun ġejja, jew, fejn l-Istat Mitlub ikun wieħed mill-Istati Membri, waslet fit-territorju tal-Ġeorġja, mingħajr ma daħlet f’pajjiż terz waqt li tkun ġejja. Waqfiet ta' tranżitu bl-ajru ma jitqisux bħala dħul.
   DIKJARAZZJONI KONĠUNTA LI TIKKONĊERNA D-DANIMARKA
   Il-Partijiet Kontraenti jinnutaw li dan il-Ftehim ma jgħoddx għat-territorju tar-Renju tad-Danimarka u lanqas għall-persuni ta’ nazzjonalità tar-Renju tad-Danimarka. F’tali ċirkostanzi huwa xieraq li l-Ġeorġja u d-Danimarka jikkonkludu ftehim ta’ riammissjoni fuq l-istess termini ta’ dan il-Ftehim.
   DIKJARAZZJONI KONĠUNTA LI TIKKONĊERNA L-IŻLANDA U N-NORVEĠJA
   Il-Partijiet Kontraenti jinnutaw ir-relazzjoni mill-qrib bejn l-Unjoni Ewropea u n-Norveġja u l-Islanda, b’mod partikolari bis-saħħa tal-Ftehim tat-18 ta’ Mejju 1999 dwar l-assoċjazzjoni ta’ dawn il-pajjiżi mal-implimentazzjoni, l-applikazzjoni u l-iżvilupp tal-acquis ta’ Schengen. F’tali ċirkostanzi hu xieraq li l-Ġeorġja tikkonkludi l-ftehim dwar ir-riammissjoni mal-Iżlanda u n-Norveġja fuq l-istess termini ta’ dan il-Ftehim.
   DIKJARAZZJONI KONĠUNTA DWAR L-ISVIZZERA
   Il-Partijiet Kontraenti jieħdu nota tar-relazzjoni mill-qrib bejn l-Unjoni Ewropea u l-Isvizzera, partikolarment bis-saħħa tal-Ftehim dwar l-assoċjazzjoni tal-Isvizzera mal-implimentazzjoni, l-applikazzjoni u l-iżvilupp tal-acquis ta’ Schengen, li daħal fis-seħħ fl-1 ta’ Marzu 2008. F’tali ċirkostanzi hu xieraq li l-Ġeorġja tikkonkludi ftehim dwar ir-riammissjoni mal-Isvizzera fuq l-istess termini ta’ dan il-Ftehim.


title: Deċiżjoni (UE) 2017/1680 tal-Parlament Ewropew tas-27 ta' April 2017 dwar l-għeluq tal-kontijiet tal-Istitut Ewropew tal-Innovazzjoni u t-Teknoloġija għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/249

         DEĊIŻJONI (UE) 2017/1680 TAL-PARLAMENT EWROPEW
   tas-27 ta' April 2017
   dwar l-għeluq tal-kontijiet tal-Istitut Ewropew tal-Innovazzjoni u t-Teknoloġija għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Istitut Ewropew tal-Innovazzjoni u t-Teknoloġija għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Istitut Ewropew tal-Innovazzjoni u t-Teknoloġija għas-sena finanzjarja 2015, flimkien mat-tweġibiet tal-Istitut (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabilità tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Istitut fir-rigward tal-implimentazzjoni tal-baġit għas-sena finanzjarja 2015 (05873/2017–C8-0077/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 294/2008 tal-Parlament Ewropew u tal-Kunsill tal-11 ta' Marzu 2008 li jistabbilixxi l-Istitut Ewropew tal-Innovazzjoni u t-Teknoloġija (4), u b'mod partikolari l-Artikolu 21 tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0127/2017),

               1.

               Japprova l-għeluq tal-kontijiet tal-Istitut Ewropew tal-Innovazzjoni u t-Teknoloġija għas-sena finanzjarja 2015;

               2.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Istitut Ewropew tal-Innovazzjoni u t-Teknoloġija, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 112.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 97, 9.4.2008, p. 1.

      (5)  ĠU L 328, 7.12.2013, p. 42.


title: Id-Deċiżjoni Nru 466/2002/KE tal-Parlament Ewropew u tal-Kunsill ta’ l-1 ta’ Marzu 2002 li tistabbilixxi programm ta’ azzjoni Komunitarja li jippromwovi l-organizzazzjonijiet mhux governattivi primarjament attivi fil-qasam tal-protezzjoni ambjentali

text:
Avviż Legali Importanti

|

32002D0466

Official Journal L 075 , 16/03/2002 P. 0001 - 0006

		Id-Deċiżjoni Nru 466/2002/KE tal-Parlament Ewropew u tal-Kunsillta’ l-1 ta’ Marzu 2002li tistabbilixxi programm ta’ azzjoni Komunitarja li jippromwovi l-organizzazzjonijiet mhux governattivi primarjament attivi fil-qasam tal-protezzjoni ambjentaliIL-PARLAMENT EWROPEW U L-KUNSILL TA’ L-UNJONI EWROPEA,Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 175(1) tiegħu,Wara li kkunsidraw il-proposta mill-Kummissjoni [1],Wara li kkunsidraw l-opinjoni tal-Kunsill Ekonomiku u Soċjali [2],Wara li kkonsultaw lill-Kumitat tar-Reġjuni,Huma u jaġixxu b’mod konformi mal-proċedura stabbilita fl-Artikolu 251 tat-Trattat [3],Billi:(1) It-Trattat jipprovdi l-iżvilupp u l-implimentazzjoni ta’ politika Komunitarja dwar l-ambjent u jiddikjara l-miri u l-prinċipji li jiggwidaw din il-politika.(2) Il-Programm ta’ Azzjoni introdott bid-Deċiżjoni tal-Kunsill 97/872/KE tas-16 ta’ Diċembru 1997 dwar programm Komunitarju ta’ azzjoni li jippromwovi l-organizzazzjonijiet m`humiex governativi primarjament attivi fil-qasam tal-protezzjoni ambjentali [4] jintemm fil-31 ta’ Diċembru 2001. Il-Programm ġie valutat mill-Kummissjoni u mill-benefiċċjarji preżenti u ta’ qabel, u żvela appoġġ qawwi għat-tiġdid jew ir-reviżjoni tiegħu.(3) Is-Sitt Programm ta’ Azzjoni Ambjentali jagħraf il-ħtieġa li jingħata l-poter liċ-ċittadini, u l-miżuri proposti jinkludu djalogu estensiv u fuq firxa wiesgħa ma’ dawk li għandhom interessi fl-istruttura tal-politika ambjentali. Sabiex isir possibbli għall-organizzazzjonijiet m’humiex governattivi (minn issa’ l quddiem imsejħa "NGOs") li jieħdu sehem fid-djalogu, is-Sitt Programm ta’ Azzjoni Ambjentali jipprevedi l-ħtieġa ta’ l-appoġġ xieraq, inkluż il-finanzjament Komunitarju, għall-NGOs.(4) L-NGOs attivi fil-qasam tal-protezzjoni ta’ l-ambjent diġà wrew li jistgħu jikkontribwixxu għall-politika Komunitarja dwar l-ambjent, kif stabbilit fl-Artikolu 174 tat-Trattat, bl-involviment attiv f’miżuri konkreti ta’ protezzjoni ambjentali u f’attivitajiet sabiex iżidu l-għarfien ġenerali tal-ħtieġa tal-protezzjoni ta’ l-ambjent bil-ħsieb ta’ l-iżvilupp sostenibbli. L-NGOs fil-qasam tal-protezzjoni ta’ l-annimali, sakemm dawn l-attivitajiet iservu għalbiex jinkisbu l-miri tal-protezzjoni ambjentali, jistgħu jieħdu sehem ukoll f’dan il-Programm.(5) L-NGOs huma essenzjali sabiex jikkordinaw u jgħaddu lill-Kummissjoni t-tagħrif u l-fehmiet dwar il-prospettivi ġodda emerġenti, bħalma huma l-protezzjoni tan-natura u l-problemi ambjentali li jaqsmu l-fruntieri, li ma jistgħux, jew li m`humiex, tratati fis-sħiħ fil-livell ta’ l-Istat Membru jew f’livell subordinat. L-NGOs jifhmu sewwa t-tħassib tal-pubbliku dwar l-ambjent u għalhekk jistgħu jippromwovu dawn il-fehmiet u jgħadduhom lura lejn il-Kummissjoni.(6) L-NGOs ambjentali jieħdu sehem fil-gruppi ta’ l-esperti, fil-kumitati ta’ tħejjija u ta’ implimentazzjoni ta’ l-istituzzjonijiet Komunitarji, u jippovdu inputs importanti għall-politiċi, il-programmi u l-inizjattivi Komunitarji u l-bilanċ meħtieġ fejn għandhom x’jaqsmu l-interessi ta’ l-atturi l-oħra fl-ambjent, inklużi l-industrija/kummerċ, il-għaqdiet tal-ħaddiema u l-gruppi tal-konsumaturi.(7) Għandhom jitmexxew ’il quddiem l-NGOs bil-kapaċità li jistimulaw l-iskambju tal-perspettivi, il-problemi u s-soluzzjonijiet possibbli sabiex jimplimentaw attivitajiet rilevanti li jkollhom x’jaqsmu mal-problemi ambjentali b’dimensjoni Komunitarja, li jinvolvu lil dawk li għandhom interessi fil-livell nzzjonali, reġjonali u lokali. Għal dan il-fini jridu jiġu mirati lejhom dawk l-NGOs u n-networks ta’ l-NGOs attivi fil-livell Ewropew.(8) L-espansjoni ġeografika tal-Programm hija meħtieġa sabiex tinkludi l-NGOs tal-Pajjiżi Kandidati fid-dawl ta’ l-importanza tagħhom li jiksbu l-aċċettazzjoni pubblika għall-"acquis" ambjentali u jsaħħu l-implimentazzjoni tiegħu.(9) Fid-dawl ta’ l-esperjenza miksuba fl-ewwel tliet snin ta’ l-implimentazzjoni ta’ din id-Deċiżjoni, għandha tiġi midħula għaliha stima tat-tħaddim tal-programm sabiex tiġi deċiża t-tkomplija tiegħu.(10) L-approprjazzjoniet annwali għandhom jiġu deċiżi mil-awtorita ta’ l-estimi finanzjarji fil-proċedura ta’ l-estimi finanzjarji.(11) Din id-Deċiżjoni tistabbilixxi, għat-tul kollu taż-żmien ta’ l-attivitajiet, qafas finanzjarju li jikkostitwixxi l-punt ewlieni ta’ referenza, fit-tifsira tal-punt 33 tal-Ftehim Inter-istituzzjonali tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina fl-estimi finanzjarji u t-titjib fil-proċedura ta’ l-estimi finanzjarji [5], għall-awtorità ta’ l-estimi finanzjarji matul il-proċedura ta’ kull sena dwar l-estimi finanzjarji,IDDEĊIDEW DAN LI ĠEJ:Artikolu 11. Huwa hawnhekk stabbilit Programm Komunitarju ta’ azzjoni li jippromwovi l-organizzazzjonijiet m`humiex governattivi (NGOs) primarjament fil-qasam tal-protezzjoni ambjentali.2. Il-mira ġenerali ta’ dan il-Programm għandha tkun li tippromwovi l-NGOs li huma attivi primarjament fil-qasam tal-protezzjoni u t-titjib ambjentali fil-livell Ewropew. Dawn l-attivitajiet għandhom jinvolvu l-kontribuzzjoni, jew il-kapaċità li jikkontribwixxu, għall-iżvilupp u l-implimenatzzjoni tal-politika Komunitarja ambjentali u l-leġislazzjoni fir-reġjuni differenti ta’ l-Ewropa.3. Il-programm għandu jippromwovi wkoll l-involviment b’mod sistematiku ta’ l-NGOs fl-istadji kollha tal-proċess tat-tfassil tal-politika Komunitarja ambjentali, billi jiżgura r-rappreżentanza rilevanti fil-laqgħat ta’ konsultazzjoni ma’ dawk li għandhom interessi u fis-smigħ pubbliku. Il-Programm għandu jikkontribwixxi wkoll għat-tisħiħ ta’ l-assoċjazzjonijiet żgħar reġjonali jew lokali li jaħdmu għalbiex japplikaw l-acquis communautaire fejn għandhom x’jaqsmu l-ambjent u l-iżvilupp sostenibbli fiż-żona lokali tagħhom,Artikolu 2Sabiex tikkwalifika għal għotja, NGO għandu jkollu l-karatteristiċi li ġejjin u jikkonforma ma’ l-Anness:(a) trid tkun persuna legali indipendenti u li ma tagħmilx qligħ attiva primarjment fil-qasam tal-protezzjoni u titjib ambjentali b’mira ambjentali mmirata lejn il-ġid pubbliku u bil-ħsieb ta’ l-iżvilupp sostenibbli;(b) trid tkun attiva fuq livell Ewropew, jew waħedha jew fil-għamla ta’ numru ta’ assoċjazzjonijiet kordinati bi struttura (il-bażi ta’ l-imsieħba) u attivitajiet li jkopru mill-inqas tliet pajjiżi Ewropej. Madankollu tiġi aċċettata l-kopertura ta’ żewġ pajjiżi Ewropej, sakemm il-mira ewlenija ta’ l-attivitajiet tkun li tappoġġja l-iżvilupp u l-implimentazzjoni tal-politika Komunitarja ambjentali, kif dettaljat fl-Artikolu1(2) u (3);(ċ) l-attivitajiet tagħha jridu jilħqu, b’mod partikolari, il-prinċipji li huma fil-bażi tas-Sitt Programm ta’ Azzjoni u jkunu f’linja maż-żoni identifikati fl-Artikolu 5;(d) trid tkun ilha li ġiet kostitwita legalment għal iktar minn sentejn u kellha l-prospetti tal-kontijiet tagħha għas-sentejn ta’ qabel iċċertifikati minn awdutur irreġistrat. Fil-każi ta’ ċirkostanzi eċċezzjonali, il-Kummissjoni tista’ tikkonċedi deroga minn dawn iż-żewġ ħtiġiet, sakemm li jsir dan ma jikkompromettix il-protezzjoni ta’ l-interessi Komunitarji tal-finanzjament.Artikolu 3Il-programm għandu jkun miftuħ għall-parteċipazzjoni ta’ l-NGOs Ewropej stabbiliti fi:(a) jew l-Istati Membri;(b) il-Pajjiżi Assoċjati [6] skond il-kondizzjonijiet stabbiliti fil-Ftehim Ewropej rispettivi, fil-protokolli miżjuda magħhom u fid-deċiżjonijiet tal-Kunsilli ta’ Assoċjazzjoni rispettivi;(ċ) Ċipru, Malta jew it-Turkija skond il-kondizzjonijiet u l-proċeduri li jridu jiġu miftiehma ma’ dawn il-pajjiżi(d) jew il-pajjiżi Balkani li jiffurmaw parti mill-proċess ta’ Stabbilizzazzjoni u Assoċjazzjoni tal-pajjiżi ta’ l-Ewropa tax-Xlokk [7] skond il-kondizzjonijiet u l-proċeduri li jridu jiġu miftiehma ma’ dawn il-pajjiżi.Artikolu 41. Il-Kummissjoni għandha tippubblika Sejħa għal Proposti fil-Ġurnal Uffiċjali tal-Komunitajiet Ewropej sat-30 ta’ Settembru ta’ kull sena, għall-għotjiet fis-sena kalendarja li tkun tmiss. B’żieda ma’ dan, il-Kummissjoni għandha tuża mezzi xierqa oħra disponibbli biex tagħmel il-programm magħruf lil benefiċċjarji potenzjali, inkluża l-medja elettronika.2. Is-Sejħa għall-Proposti għandha tinkludi pakkett ta’ tagħrif u tiddikjara l-kriterji ta’ l-eliġibbiltà, l-għażla u l-għotja (inklużi dettalji dwar is-sistema proposta tal-għoti tal-peżati) u l-proċedura ta’ l-applikazzjoni, l-istima u l-approvazzjoni.3. Wara li tistma l-proposti, il-Kummissjoni għandha tiddċiedi liema organizzazjonijiet iridu jirċievu l-finanzjament fis-sena ta’ wara, sal-31 ta’ Diċembru ta’ kull sena, għajr għal dawmien fl-adozzjoni ta’ l-estimi finanzjarji tal-Komunità. Id-deċiżjoni għandha toħloq ftehim bejn il-Kummissjoni u l-benefiċċjarju, li jiffissa l-ammont massimu tal-għotja, il-metodi tal-ħlas, il-miżuri tal-kontroll u l-monitoraġġ u l-miri li jridu jinkisbu mill-għotja. Il-ħlasijiet għandhom isiru minnufih.Artikolu 51. Mogħtija l-importanza ta’ l-iżvilupp sostenibbli u s-saħħa u l-kwalità tal-ħajja taċ-ċittadini Ewropej, l-appoġġ minn dan il-programm għandu jiġi mmirat b’mod partikolari lejn iż-żoni tal-prijorità mis-Sitt Programm ta’ Azzjoni Ambjentali, irraggruppati taħt erba’ intestaturi kif ġej:(a) il-limitazzjoni tal-bidla fil-klima;(b) in-natura u l-bijo-diversità – il-protezzjoni ta’ riżors waħdieni;(ċ) is-saħħa u l-ambjent;(d) li tiġi żgurata l-ġestjoni sostenibbli tar-riżorsi naturali u l-iskart.Is-Sitt Programm ta’ Azzjoni Ambjentali jrid ikun bla ħsara għal rivista fir-raba’ sena tal-ħidma u jiġi rivedut u aġġornat, kif meħtieġ, sabiex iqis l-iżviluppi ġodda u t-tagħrif ġdid.B’żieda maż-żoni msemmija hawn fuq, l-edukazzjoni ambjentali u l-implimentazzjoni u l-infurzar tal-leġislazzjoni Komunitarja ambjentali għandhom ukoll ikunu prijoritajiet.2. Il-proċess tal-għażla u tal-għotja għandu jitwettaq f’erba’ azzjonijiet wara xulxin, kif dettaljati f’A ta’ l-Anness.Artikolu 61. Għotja ma għandhiex taqbeż is-70 % tal-medja ta’ l-ispejjeż eliġibbli ta’ l-applikant, ivverifikati kull sena, matul is-sentejn ta’ qabel, fil-każ ta’ l-NGOs ibbażati fil-Komunità, jew ta’ 80 % ta’ l-ispejjeż eliġibbli ta’ l-applikant għas-sena korrenti.L-ammont għandu jiġi stabbilit kull sena skond sistema fissa tal-peżazzjoni, li tqis il-valuri tal-punti miġbura li jirriżultaw mill-istima riferita fl-Artikolu 5(2) u deskritta f’A ta’ l-Anness u l-prinċipji deskritti fil-qosor f’Ċ ta’ l-Anness.2. Benefiċċjarju taħt dan il-Program għandu jkun ħieles li juża l-għotja sabiex tkopri l-ispejjeż tagħha kif jidhirlu xieraq, matul is-sena tal-għotja. Għandhom ikunu meqjusa eliġibbli l-ispejjeż kollha miġbura mill-benefiċċjarju matul is-sena tal-għotja, għajr għal dawk speċifikati fit-taqsima 2 ta’ D ta’ l-Anness. Il-benefiċċjarji jistgħu wkoll jiżburżaw fondi lill-imsieħba jew lill-organizzazzjonijiet tal-membri skond id-dettalji speċifikati fil-programm tax-xogħol approvat.3. L-ammont tal-għotja għandu jsir finali biss ġaladarba l-prospett finanzjarju verifikat ikun ġie aċċettat mill-Kummissjoni, fejn jiġi żgurat illi l-fondi Komunitarji jkunu ġew użati skond id-disposizzjonijiet rilevanti tar-Regolament Finanzjarju tal-21 ta’ Diċembru 1977 li japplika għall-estimi finanzjarji ġenerali tal-Komunitajiet Ewropej [8].Il-ħlas finali għandu jiġi mnaqqas kif xieraq jekk it-total tal-għotjiet Komunitarji, minn dan il-programm jew minn programmi oħra, jaqbeż it-80 % ta’ l-ispejjeż eliġibbli verifikati tal-benefiċċjarju għal din is-sena.4. Barra minhekk, jekk il-prospett finanzjarju verifikat tas-sena tal-għotja juri illi d-dħul totali tal-benefiċċjarju, għajr id-dħul immarkat b’mod regolari għall-ispejjeż mhux eliġibbli, jaqbeż l-ispejjeż eliġibbli, il-ħlas finali għandu jiġi mnaqqas jew, jekk meħtieġ, l-ammont iż-żejjed għandu jiġi rkuprat kif xieraq. Skond l-Artikolu 256 tat-Trattat, l-ordnijiet għall-irkupru għandhom ikunu jistgħu jiġu infurzati.5. Sabiex tiġi żgurata l-effiċjenza tal-għotja lill-NGOs ambjentali, il-Kummissjoni għandha tieħu l-miżuri meħtieġa biex tivverifika illi organizzazzjoni magħżula tissokta tissodisfa l-ħtiġiet matul is-sena talli tkun ġiet konċessa l-għotja. B’mod partikolari, għandhom jitqiegħdu f’posthom skema sistematika sabiex timmonitorja t-twettiq tax-xogħol tal-benefiċċjarji matul is-sena tal-għotja, kif ukoll valutazzjoni ex-post tat-twettiq tax-xogħol.6. Il-Kummissjoni għandha tipprovdi lill-applikanti mingħajr suċċess bir-raġunijiet għan-nuqqas ta’ l-NGO li tissodisfa l-ħtiġiet, filwaqt li tagħti spjeġa suffiċjenti sabiex tgħinhom jidentifikaw ir-riformi metieġa qabel ma jagħmlu applikazzjoni ġdida.Artikolu 71. Dan il-Programm għandu jibda fl-1 ta’ Jannar 2002 u jintemm fil-31 ta’ Diċembru 2006.2. Il-qafas finanzjarju sabiex jiġi implimentat dan il-programm għall-perjodu taż-żmien mis-sena 2002 sas-sena 2006 huwa ta’ EUR 32 miljun.3. L-approprjazzjonijiet annwali għandhom jiġu awtorizzati mill-awtorità ta’ l-estimi finanzjarji (il-bilanċ) fil-limiti tal-perspettiva finanzjarja.Artikolu 81. Sabiex jitħarsu l-interessi finanzjarji Komunitarji kontra l-frodi u irregolaritajiet oħra, il-Kummissjoni tista’ twettaq kontrolli u spezzjoniiet fuq il-post taħt dan il-Programm skond ir-Regolament tal-Kunsill (Euratom, KE) Nru 2185/96 [9]. Jekk xieraq, l-Uffiċċju Ewropew ta’ Kontra l-Frodi (OLAF) għandu jwettaq l-investigazzjonijiet, li għandhom ikunu regolati bir-Regolament (KE) Nru 1073/1999 tal-Parlament Ewropew u talkunsill [10].2. Il-benefiċċjarju ta’ għotja għandu jżomm disponibbli għall-Kummissjoni d-dokumenti kollha ta’ appoġġ, inkluż il-prospett finanzjarju verifikat, li jirrigwarda n-nefqa matul i-sena tal-għotja għall-perjodu taż-żmien li jiġi wara l-aħħar ħlas. Il-benefiċċjarju ta’ għotja għandu jkun responsabbli li jara illi, meta approprjat, id-dokumenti ta’ appoġġ li jkunu f’idejn l-imsieħba jew il-membri jkunu disponsibbli għall-Kummisjoni.Artikolu 91. In-nuqqas li jiġu sodisfatti r-riżultati mistennija, kif miġbura mix-xhieda ta’ rapporti obbligatorji, jista’ jwassal għan-nuqqas ta’ l-eliġibbiltà għall-fondi għas-sena ta’ wara taħt dan il-Programm. Nuqqas imtenni f’sentejn wara xulxin għandu jirriżulta fin-nuqqas ta’ l-eliġibbiltà għal-bqija tas-snin tal-programm.2. Jekk NGO issir bla ħsara għal ordni Komunitarja ta’ rkupru minħabba irregolaritajiet intenzjonati, irregolaritajiet ikkawżati b’negliġenza jew bi frodi, għandha tkun eskluża awtomatikament mill-fondi għall-bqija tas-snin tal-Programm.3. Jekk il-Kummssjoni tiskopri irregolaritajiet, ġestjoni ħażina jew frodi fejn għandha x’taqsam għotja, jew permezz tal-verifiki jew permezz ta’ kontrolli fuq il-post, il-benefiċċjarju għandu jkun bla ħsara għal waħda jew numru tal-miżuri amministrattivi u l-penali li ġejjin skond il-proporzjon tal-gravità tal-każ (u bid-dritt ta’ appell kontra d-deċiżjoni):(a) l-annullament ta’ l-għotja;(b) il-ħlas ta’ multa sa 50 % ta’ l-ammont ta’ l-ordni għall-irkupru;(ċ) li jitħalla barra mill-opportunità ta’ fondi oħra Komunitarji, għall-bqija tas-snin tal-Programm;(d) li jitħalla barra mill-opportunità ta’ fondi oħra Komunitarji, għall-bqija tas-snin tal-Programm;Artikolu 10Għandha tiġi pubblika kull sena fil-Ġurnal Uffiċjali tal-Komunitajiet Ewropej lista tal-benefiċċjarji li jridu jiġu finanzjati minn dan il-Programm, flimkien ma’ l-ammont allokat.Artikolu 11Il-Kummissjoni għandha tipprovdi rapport lill-Istati Membri u lill-Parlament Ewropew sat-30 ta’ April ta’ kull sena dwar il-proċess ta’ l-allokazzjoni tal-għotjiet għas-sena korrenti, u r-riżultati mill-għotjiet tas-sena ta’ qabel. Ir-rapport għandu jinkudi spjegazzjoni dwar kif il-Kummissjoni tkun għażlet il-benefiċċjarji għas-sena korrenti. Il-Kummissjoni għandha ssejjaħ laqgħa ta’ dawk li għandhom interessi sabiex jiddiskutu dan ir-rapport sat-30 ta’ Ġunju ta’ kull sena.L-aktar tard sal-31 ta’ Diċembru tas-sena 2004, il-Kummissjoni għandha tissottometti rapport lill-Parlament Ewropew u lill-Kunsill dwar il-kisba tal-miri ta’ dan il-Programm matul l-ewwel tliet snin u għandha, jekk xieraq, tagħmel proposti għal kull aġġustament li jrid isir bil-ħsieb tat-tkomplija jew le tal-Programm. Dan ir-Rapport għandu jkun imsejjes fuq ir-rapporti li jirrigwardaw il-qadi tax-xogħol tal-benefiċċjarji u jistma, b’mod partikolari, l-effiċjenza tagħhom li jikkontribwixxu għall-miri dikjarati fl-Artikolu 1 u fl-Anness.Il-Parlament Ewropew u l-Kunsill, skond it-Trattat, għandhom jiddeċiedu dwar it-tkomplija tal-programm mill-1 ta’ Jannar 2007. Qabel ma tressaq il-proposti għan dan il-fini, il-Kummissjoni għandha tmexxi valutazzjoni esterna tar-riżultati miksuba bil-Programm.Artikolu 12Din id-Deċiżjoni għandha tidħol fis-seħħ fil-jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmula fi Brussel, fl-1 ta’ Marzu 2002.Għall-Parlament EwropewIl-PresidentP. CoxGħall-KunsillIl-PresidentR. De Miguel[1] ĠU Ċ 270 E, tal- 25.9.2001, p. 125.[2] Opinjoni mogħtija fit-18 ta’ Ottubru 2001 (għadha mhix ippubblikata fil-Ġurnal Uffiċjali)[3] Opinjoni tal-Parlament Ewropew tat-23 ta’ Ottubru 2001 (għadha mhix ippubblikata fil-Ġurnal Uffiċjali), Posizzjoni Komuni tal-Kunsill tas-6 ta’ Diċembru 2001 (għadha mhix ippubblikata fil-Ġurnal Uffiċjali) u d-Deċiżjoni tal-Parlament Ewropew tas-16 ta’ Jannar 2002 (għadha mhix ippubblikata fil-Ġurnal Uffiċjali).[4] ĠU L 354, tat-30.12.1997, p. 25.[5] ĠU Ċ 172, tat- 18.6.1999, p. 1.[6] Il-Bulgarija, ir-Repubblika Ċeka, l-Estonja, l-Ungerija, l-Latvija, l-Lituwanja, il-Polonja, r-Repubblika Slovakka u s-Slovenja.[7] Dik li qabel kienet ir-Repupplika Jugoslava tal-Maċedonja, l-Albanija, r-Repubblika Federali tal-Jugoslavja, l-Bosnija-Erżegovina u l-Kroazja.[8] ĠU L 356, tal-31.12.1997, p. 1. Regolament kif l-aħħar emendat bir-Regolament (KE) Nru 762/2001 (ĠU L 111, tal-20.4.2001, p. 1).[9] ĠU L 292, tal-15.11.1996, p. 2.[10] ĠU L 136, tal-31.12.1999, p. 1.--------------------------------------------------ANNESSA. L-ERBA’ STADJI GĦALL-PROĊESS TAL-GĦAŻLA U L-GĦOTJA1. L-eliminazzjoni ta’ l-applikazzjonijiet li ma jikkonformawx mal-ħtiġiet tekniċi/amministattivi għalbiex jissottomettu talba għall-fondi taħt dan il-Programm. B’mod partikolari, l-applikazzjonijiet m`humiex kompluti jew iddettaljati biżżejjed, jew l-applikazzjonijiet li ma jkunux ġew mimlija skond l-istuzzjonijiet mogħtija fuq il-formola ta’ l-applikazzjoni jew li jkunu ġew sottomessi wara li jintemm iż-żmien ippubbliċizzat, għandhom ikunu ineliġibbli taħt dan il-Programm.2. L-eliminazzjoni ta’ l-applikazzjonijiet li ma jħarsux il-kriterji ta’ l-eliġibbiltà kif deskritti fil-qosor f’Artikoli 2 u 3.3. Stima komparattiva tal-bqija ta’ l-applikazzjonijiet eliġibbli valutati kontra l-kriterji li ġejjin, li huma speċifikati aktar fit-tul fil-B:(a) safejn u sakemm l-applikazzjoni u, b’mod iktar speċifiku, il-programm propost tax-xogħol jissodisfa l-miri tal-Propgramm kif deskritti fl-Artikolu 1 u l-prijoritajiet tal-programm kif deskritti fl-Artikolu 5;(b) il-ġestjoni u l-kwalità tal-prodott;(ċ) safejn iwassal, l-effiċjenza.Iridu jiġu assenjati valuri komparattivi dwar il-punti miġbura lil kull applikant miżmum.4. Li jiġi fissat is-sett ta’ l-applikazzjonijiet, li jrid jidħol għall-proċedura tal-għotja billi jinżammu biss dawk li jkunu rċevew il-valuri tal-ġabra tal-punti l-aktar għolja mill-għetiebi definiti mill-Kummissjoni.B. IL-KARATTERISTIĊI LI FUQHOM JIĠU STMATI L-APPLIKANTIWara li jkunu għaddew b’suċċess iż-żewġ azzjonijiet wara xulxin tal-għażla meqjusa f’A, l-applikanti għandhom jiġu meqjusa skond il-kriterji li ġejjin:1. Safejn u sakemm l-applikazzjoni tissodisfa l-miri tal-Programm.Il-karatteristiċi ta’ l-applikant, inkluż il-pogramm tax-xogħol propost minnu, li jrid jiġi valutat, għandhom jinkludu:(a) Ir-rilevanza tal-politika (fejn għandhom x’jaqsmu s-Sitt Programm ta’ Azzjoni Ambjentali, mod ġdid ta’ Gvern Ewropew, l-Iżvilupp Sostenibbli, il-Tkabbir, il-proċess ta’ l-Istabbilizzazzjoni u l-Assoċjazzjoni għall-pajjiżi tax-Xlokk ta’ l-Ewropa, l-iżvilupp tas-Sħubija, ta’ l-Integrazzjoni u tat-tqegħid fil-kurrent ewlieni tas-Sessi fiż-Żona Ewro-Mediterranja).(b) Ir-rilevanza u l-impatt potenzjali ta’ l-involviment fil-formazzjoni tal-politika ambjentali u l-implimetazzjoni tagħha.(ċ) Il-kapaċità tar-rappreżantanza rigward it-tlissin tat-tħassib tal-pubbliku minn reġjuni differenti ta’ l-Ewropa u rigward u s-sosteniment ta’ dawn l-ideat u proposti għas-soluzzjoni tal-problemi ambjentali.(d) Ir-rilevanza ta’ l-attivitajiet fil-ħolqien ta’ konoxxenza ambjentali u tat-titjib tat-tagħrif, kemm fil-politika ambjentali ġenerali u kemm fejn għandha x’taqsam il-Komunità.(e) Il-kapaċità għal: l-iżvilupp ta’ network bejn l-organizzazzjonijiet fl-Istati Membri u fil-pajjiżi kandidati; l-inkoraġġiment tal-koperzzjoni ma’ l-organizzazzjonijiet fis-settur pubbliku u dak privat; u l-attrazzjoni ta’ finanzjament, f’parti, minn sorsi barranija.Għal kull waħda mill-karatteristiċi msemmija hawn fuq, għandha tingħata konsiderazzjoni lis-saħħa ta’ l-applikant rigward it-twettiq tar-rwoli ta’ l-NGOs assoċjati indikati fl-eżempji mogħtija f’D.2. Il-ġestjoni u l-kwalità tal-prodottIl-karatteristiċi li jridu jiġu stmati għandhom jinkludu:(a) L-istruttura organizzattiva, l-adegwatezza fil-għażla tal-personal u l-ġestjoni tar-riżorsi umani.(b) Il-proċess tal-formazzjoni tad-deċiżjonijiet, ir-relazzjoni mal-membri, inklużi l-arranġamenti sabiex jiġi żgurat l-involviment tal-membri fl-iżvilupp tal-politika u d-dikjarazzjonijiet dwar il-politika.(ċ) L-avviċinament strateġiku, l-orjentament lejn dak li jrid jitwettaq u l-prattiċi tal-pjanifikazzjoni.(d) L-amministrazzjoni, il-kontroll ta’ l-estimi finanzjarji u l-ġestjoni finanzjarja.(e) Il-prattiċi tar-rappurtaġġ (interni u esterni).(f) L-istima tiegħu nnifisu u l-kontroll għall-kwalità, il-għoti lura tat-tagħrif dwar l-esperjenza (it-tagħlim).(ġ) Il-kompetenza teknika/xjentifika.3. It-twassil ’il barra, l-effikaċja, l-effiċjenzaIl-karatteristiċi li jridu jiġu stmati għandhom jinkludu:(a) Il-viżibbiltà ġenerali ta’ l-organizzazzjoni u l-attivitajiet tagħha.(b) Ir-relazzjonijiet esterni u l-effikaċja (ma’ atturi oħra fil-qasam ta’ l-ambjent, bħalma huma l-awtoritajiet lokali u reġjonali, n-negozju u l-industrija, l-gruppi tal-konsumaturi, l-għaqdiet tal-ħaddiema, NGOs oħra u l-pubbliku ġenerali.)Ċ. KIF JIĠU STABBILITI L-GĦOTJIETIl-għotja tiġi kalkulata fuq l-ispejjeż totali eliġibbli mbassra mill-applikant għas-sena tal-għotja, billi jitqiesu b’mod espliċitu l-ispejjeż medji verifikai tiegħu fuq is-sentejn ta’ qabel, skond il-prinċipji li ġejjin:1. Meta l-parametri l-oħra kollha jkunu ugwali, l-ammont tal-għotja għall-NGOs b’volumi akbar ta’ attivitajiet rilevanti (kif imkejla bil-valur medju ta’ l-ispejjeż annwali tagħhom ivverifikati fuq is-sentejn ta’ qabel u l-ispejjeż totali eliġibbli mbassra għas-sena tal-għotja) ikunu normalment ogħla mill-ammonti tal-għotjiet lill-NGOs b’volumi iżgħar ta’ attivitajiet rilevanti. Madankollu, id-distribuzzjoni trid issir fuq bażi non-lineari u b’hekk il-benefiċċjarji b’volumi iżgħar ta’ attivitajiet rilevanti jridu jirċievu rata ta’ appoġġ relattivament ogħla.2. Meta l-parametri l-oħra kollha jkunu ugwali, il-punti miġbura ta’ l-istima komparattiva-ment ogħla jridu jirċievu ammonti akbar mill-applikanti li jġibu inqas punti miġbura.3. Meta NGO tkun talbet ammont speċifiku, l-għotja konċessa ma għandha taqbeż dan l-ammont taħt l-ebda ċirkostanza.D. L-ISPEJJEŻ ELIĠIBBLI1. Għandhom jiġu meqjusa l-ispejjeż kollha magħmula mill-benefiċċjarju matul is-sena ta’ l-għotja, għajr għal dawk speċifikati fit-taqsima 2. L-ispejjeż eliġibbli jistgħu jinkludu x’uħud mill-eżempji illustrattivi ta’ l-attivitajiet li ġejjin:(a) il-kordinament u l-proċess lejn it-tagħrif u l-fehmiet tal-Kummissjoni, imsejsa fuq it-tħassib u l-opinjonijiet tal-pubbliku ġenerali, dwar perspettivi ġodda u dawk li jkunu qegħdin jitwieldu, li ma jistgħux ikunu, jew li ma jkunux qegħdin jiġu trattati għal kollox fil-livell ta’ l-Istat Membru jew dak xieraq;(b) ix-xogħol tat-tħejjija u tar-riċerka meħtieġa għall-parteċipazzjoni fi gruppi ta’ esperti, fix-xogħol ta’ tħejjija u ta’ implimentazzjoni tal-kumitati ta’ l-istituzzjonijiet Komunitarji, li jipprovdu inputs importanti għall-politiċi, il-programmi u l-inizjattivi Komunitarji u l-bilanċ meħtieġ fejn għandhom x’jaqsmu l-interessi ta’ l-atturi l-oħra fl-ambjent, inklużi l-industrija/n-negozji, l-għaqdiet tal-ħaddiema u l-gruppi tal-konsumaturi.(ċ) l-istimulazzjoni fil-bdil tal-fehmiet, il-problemi u s-soluzzjonijiet possibbli, li jkollhom x’jaqsmu mal-problemi ambjentali b’dimensjoni Komunitarja, li jinvolvu lil dawk li għandhom interessi fil-livelli nazzjonali, reġjonali u lokali. Dan jista’ jinkludi wkoll it-trasferiment tal-għerf u li tiġi żgurata s-sinerġija permezz tan-networking;(d) it-tkabbir tal-konoxxenza u t-titjib tal-għerf li jirrigwardaw kemm l-aspetti ġenerali ta’ l-ambjent u kemm il-politika ambjetali Komunitarja;(e) il-kapaċità li jiġu mibnija, b’mod partikolari sabiex jinfurzaw l-involviment ta’ l-NGOs iż-żgħar, NGOs ġodda u networks ġodda ta’ l-NGOs fil-pajjiżi kandidati u fl-Istati Balkani fil-livell Ewropew.2. Iridu jitqiesu eliġibbli l-ħlasijiet magħmulha mill-benefiċċjarji u mill-kuntratti mogħtija lil partijiet terzi, li jikkomprendu elementi mill-kategoriji ta’ hawn taħt:(a) id-divertiment, l-ospitalità, l-ispejjeż mhux meħtieġa jew ikkunsidrati b’mod ħażin;(b) l-ispejjeż li jidhru biċ-ċar li jaqgħu ’il barra mill-programm tax-xogħol miftiehem tal-benefiċċarju għas-sena tal-għotja;(ċ) ir-rimborżi mill-ġdid tad-djun, ta’ l-imgħax dovut, ta’ l-iżbilanċ imgħoddi għas-sena ta’ wara;(d) l-ispejjeż li għandhom x’jaqsmu mal-kapital użat, l-investimenti jew ir-riservi mwarrba għalbiex isaħħu l-beni tal-benefiċċjarju;(e) il-kontribuzzjonijiet in natura;(f) l-ispejjeż privati;(ġ) attivitajiet kriminali/illegali.--------------------------------------------------


title: 2013/628/UE: Deċiżjoni tal-Kunsill tat- 22 ta’ Ottubru 2013 dwar il-konklużjoni tal-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi

text:
               31.10.2013

               MT

               Il-Ġurnal Uffiċjali tal-Unjoni Ewropea

               L 289/1

         DEĊIŻJONI TAL-KUNSILL
   tat-22 ta’ Ottubru 2013
   dwar il-konklużjoni tal-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi
   (2013/628/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 77(2), flimkien mal-punt (a) tat-tieni subparagrafu tal-Artikolu 218(6), tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Skont id-Deċiżjoni tal-Kunsill 2013/2/UE (1), il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi (“il-Ftehim”) ġie ffirmat fis-17 ta’ Diċembru 2012, suġġett għall-konklużjoni tiegħu f’data aktar tard.

               (2)

               Il-Ftehim għandu jiġi approvat.

               (3)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fih ir-Renju Unit mhuwiex qed jieħu sehem, f’konformità mad-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħu parti f’xi dispożizzjonijiet tal-acquis ta’ Schengen (2); għalhekk ir-Renju Unit mhuwiex qed jieħu sehem fl-adozzjoni tagħha u mhuwiex marbut biha jew suġġett għall-applikazzjoni tagħha.

               (4)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fih l-Irlanda mhijiex qed tieħu sehem, f’konformità mad-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (3); għalhekk l-Irlanda mhijiex qed tieħu sehem fl-adozzjoni tagħha u mhijiex marbuta biha jew suġġetta għall-applikazzjoni tagħha.

               (5)

               F’konformità mal-Artikolu 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-adozzjoni tagħha,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi huwa b’dan approvat f’isem l-Unjoni.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu, f’isem l-Unjoni, jagħti n-notifika prevista fl-Artikolu 14(1) tal-Ftehim (4).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, it-22 ta’ Ottubru 2013.

            Għall-Kunsill

            Il-President

         L. LINKEVIČIUS

      (1)  ĠU L 3, 8.1.2013, p. 1.

      (2)  ĠU L 131, 1.6.2000, p. 43.

      (3)  ĠU L 64, 7.3.2002, p. 20.

      (4)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill tal- 25 ta' Settembru 2008 li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali

text:
               1.10.2008

               MT

               Il-Ġurnal Uffiċjali ta’ l-Unjoni Ewropea

               C 249/4

      DEĊIŻJONI TAL-KUNSILL

   tal-25 ta' Settembru 2008
   li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali
   (2008/C 249/02)
   IL-KUNSILL TA' L-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 ta' l-10 ta' Frar 1975 li jistabbilixxi ċ-Ċentru Ewropew għall-Iżvilupp ta' Taħriġ Professjonali, u b'mod partikolari l-Artikolu 4 tiegħu (1),
   Wara li kkunsidra l-listi tal-persuni nnominati ppreżentati lill-Kunsill mill-Kummissjoni fir-rigward tar-rappreżentanti ta' l-impjegati,
   Billi:

               (1)

               Bid-Deċiżjoni tiegħu tat-18 ta' Settembru 2006 (2), il-Kunsill ħatar il-membri tal-Bord Governattiv taċ-Ċentru Ewropew għall-Iżvilupp ta' Taħriġ Professjonali għall-perijodu mit-18 ta' Settembru 2006 sas-17 ta' Settembru 2009.

               (2)

               Post ta' membru fuq il-Bord ta' Tmexxija taċ-Ċentru fil-kategorija tar-rappreżentanti ta' l-Impjegati sar vakanti wara r-riżenja tas-Sur Johannes HYLANDER (Svezja),

         IDDEĊIEDA KIF ĠEJ:
   Artikolu Uniku
   Il-persuna li ġejja hija b'dan maħtura membru tal-Bord Governattiv taċ-Ċentru Ewropew għall-Iżvilupp ta' Taħriġ Professjonali għall-bqija tal-mandat, li jiskadi fis-17 ta' Settembru 2009:

               IR-RAPPREŻENTANTI TA' L-ORGANIZZAZZJONIJIET TA' L-IMPJEGATI

               SVEZJA

               Sinjura Ulrika HEKTOR

      Magħmula fi Brussell, 25 ta' Settembru 2008.

            Għall-Kunsill

            Il-President

         L. CHATEL

      (1)  ĠU L 39, 13.2.1975, p. 1.

      (2)  ĠU C 240, 5.10.2006, p. 1.